“СЕНАТ ХАЛҚ МАНФААТЛАРИНИ ҚАНДАЙ ҲИМОЯ ҚИЛМОҚДА?” ТАНЛОВИ ҒОЛИБЛАРИ ТАҚДИРЛАНДИ — Teletype\nУнда Олий Мажлис Сенати ва Танлов комиссияси аъзолари ҳамда оммавий ахборот воситалари вакиллари, блогерлар қатнашди.\nТадбирда Ўзбекистон Республикаси Олий Мажлиси Сенати Раиси Т.Норбоева иштирок этиб, сўз эркинлигини таъминлашга қаратилган ислоҳотлар ўтган уч йилда жамиятимиз ҳаётида туб бурилиш ясаганини таъкидлади. Демократик ислоҳотлар натижасида оммавий ахборот воситалари ва ижтимоий тармоқлар мансабдор шахсларни ўз ишини қонуний асосда тўғри ташкил этишга ундамоқда.\nТаъкидланганидек, парламент юқори палатаси фаолиятини тезкор ва шаффофлик билан ёритаётган, шунингдек, меъёрий-ҳуқуқий ҳужжатларнинг мазмун-моҳияти, йўл қўйилаётган камчиликлар тўғрисида аҳолига аниқ ахборотларни етказаётганлар ҳам журналист ва блогерлардир. Шу боис, жорий йилнинг август ойида Олий Мажлис Сенати томонидан журналистлар ўртасида “Сенат халқ манфаатларини қандай ҳимоя қилмоқда?” танлови таъсис этилган эди. Мазкур танлов журналист ва блогерлар ўртасида катта қизиқишга сабаб бўлиб, мамлакатимизнинг барча ҳудудларини қамраб олди.\nЖумладан, танловда олтита номинация бўйича мамлакатимиз ҳамда чет эл оммавий ахборот воситаларининг 50 нафарга яқин журналистлари ва блогерлар томонидан қарийб 500 та ижодий ишлар тақдим этилди.\nМатбуот, телевидение, радио, интернет нашрлари ходимлари (журналист, фотожурналист), шунингдек, блогерлар томонидан “Сенаторнинг бир куни”, “Сенатнинг халқаро фаолияти”, “Сенатор сўрови натижалари”, “Сенат аралашуви билан ҳал бўлган масалалар”, “Сенат фаолиятидан ёрқин мисоллар” каби мавзуларда репортаж, фоторепортаж, очерк, телеочерк, радиоочерк, таҳлилий мақола, журналистик суриштирув, телекўрсатув, радиоэшиттириш каби турли жанрларда тақдим этилган материаллар ўрганилди ва белгиланган тартибда баҳоланди. Шу асосида журналист ва блогерлар танлов номинациялари бўйича ғолиб деб топилди.\nСенат Раиси танлов ғолибларига Олий Мажлис Сенатининг медали, 1, 2, ва 3-даражали дипломлар ҳамда эсдалик совғаларини топширди.\nЙил давомида Олий Мажлис Сенати фаолиятини тезкор, холисона ва кенг ёритиб келаётган “Ўзбекистон 24” телерадиоканали жамоасига миннатдорлик билдирилиб “Энг яхши ҳамкор оммавий ахборот воситаси” номинацияси бўйича тақдирланди.\nЭнг яхши журналистик материал учун мукофот\n1-ўрин. “УзРепорт” телеканали\n2-ўрин. Ғофурова Рухсора – ЎзЭОАВМА Ахборот марказининг “Замон” ахборот-таҳлилий дастури муҳаррири\n3-ўрин. Алиқулова Соҳиба – Наманган вилоят телерадиокомпанияси телевидение гуруҳи бош муҳаррир ўринбосари\n1-ўрин. Аллабердиева Сайёра – “Ўзбекистон 24” радиоканали катта муҳаррири\n2-ўрин. Яхудаева Гоззал – Қорақалпоғистон Республикаси телерадиокомпанияси катта муҳаррири\n3-ўрин. Турсунов Зафар – ЎзЭОАВМА Радио-Ахборот маркази бош муҳаррири\n1-ўрин. Каримова Мунисхон – “Халқ сўзи” газетаси мухбири\n2-ўрин. Алиева Муниса – “Даракчи” газетаси мухбири\n3-ўрин. Тожиева Замира – “Биржа” газетаси мухбири\n1-ўрин. “kun.uz” интернет нашри\n2-ўрин. Абдураимова Норгул – ЎзА веб-сайт ахбороти таҳририяти Қонунчилик, ҳуқуқий тарғибот ва коррупцияга қарши курашиш бўлими мудири\n3-ўрин. “qalampir.uz” интернет нашри\nПоваров Дмитрий – “Россия сегондя” халқаро ахборот агентлиги (Россия Федерацияси) мухбири\nАвезматов Шерали – “Fars news” ахборот агентлиги (Эрон Ислом Республикаси) мухбири\n1-ўрин. Нурманова Мадина – “daryo.uz” интернет нашри фотомухбири\n2-ўрин. Ғаниев Муҳаммаджон – “kun.uz” интернет нашри фотомухбири\n3-ўрин. Пайдоев Ҳасан – “xs.uz” интернет нашри фотомухбири\n1-ўрин. Сафаров Нозимжон – “nozimsafari” телеграм канали муаллифи, блогер\n2-ўрин. Хидиров Қобил – “davletov.uz” телеграм канали муаллифи, блогер\n3-ўрин. Соатова Шаҳноза – “shahnozxon” телеграм канали муаллифи, блогер.


Пулларим нима бўлади? « Ўзбекистон Халқ Ҳаракати\nПулларим нима бўлади?\n16 December 2017 - 8:00\nНавбат “Қари туллак” деб номланувчи Житириқнинг икки тирсагига осилган бир жуфт гавҳарга етди. Прибор бунинг ҳам Берласконига тааллуқли эканлигини кўрсатди. Академиклар бу нодир ашёнинг қандай қилиб Дуйсенбайнинг қўлига тушганига ҳайрон эдилар. Жаноб Берласкони шу икки тилсимланган гавҳартошини ўғирлатиб, сиёсий майдондаги мавқейидан айрилганди.\nҲали оғзидан тухумнинг сариғи кетмаган қизлар, унинг ўзлари ўйлаганидек эмаслигини айтиб, дунёйи-оламга жар солардилар. Житириқнинг лачагига Русиянинг тақирбошлари чакига бойланган занжирдан ясаб берган исирға ҳам илинганди. Прибор ундаги барча маълумотларнинг Жириновскийга алоқадорлигини аниқлади. “Маржа Чумчуқ” духисининг ўн олтинчи асрда Фарангистонда яшаган энг учига чиққан фоҳишага тегишли эканлигини жумлаю олам биларди. Житириқнинг оёқларидаги оқ қуённинг жунидан йигириб тўқилган тўрт панжали пайпоққа шундоқ ҳам муаллиф номи битилиб, “Дунёда қозоқнинг донғини тўрт иқлимга таратган енгилмас қаҳрамонимизга” деган ёзув бор эди.\nДуйсенбай Житириқнинг устидаги кийимлар алламбало турса, ўзи бебаҳо деб ўйларди. У риё қармоғига илиб ташлаган хўракка ажнабийларни тумшуғидан илинтирганига қаттиқ ишона бошлаганди. Шу боис ранги очилиб, кайфияти кўтарилиб борарди.\n– Энди донғи оламни тутган қаҳрамоннинг ўзини текширамиз, – деди Житириқнинг либосларига ташхис қўйган ёши улли академик икки бурнининг тешигига иккита пистонни тиқиб. У сасиб кетаётган Житириқнинг қўлансасига чидаш бера олмай қолаётганди. Тўрт академик ҳам унга тақлид қилди.\nШунда Дуйсенбай деворларга осилган Житириқнинг совринлари муҳрланган суратларга қаради. Унинг Бил Клинтоннинг қора кучукчаси билан Амазонка бўйида тушган расмига боқиб, мийиғида кулиб қўйди. Англия қироличаси ҳадя қилган олтин тўстувакчани меҳр билан силаркан, “бу сизларни қизиқтирса керак” деган илинжда ёши улли академикнинг кўзларига кўзларини қадади. Академик, “бизга бунинг қизиғи йўқ” дегандек, бошини билинар-билинмас сарак-сарак қилиб қўйди. Омади келаётганига чин юракдан ишона бошлаган Дуйсенбайнинг юзига яна умидсизлик соя солди. Бу кўпга чўзилмади. У Житириқнинг ҳақиқатан ҳам оламда тенгсиз эканлигига қаттиқ ишониб қолганди.\n– Қаҳрамонимизнинг одам бўлар сиёғи йўқ! – деган академикнинг даб-дурустдан айтган сўзлари унинг қулоқларига киргач эса, яна капалаги учди.\nУ сўз билан таърифлаб бўлмас бир нафрат билан Тўрабикага боққан эди, бечора аёл энди муқаррар ўламан, куним битди дея ўйлаб, лабини тишлади. Буни кўриб Баҳромнинг ичидан нимадир тўкилиб кетгандек бўлди. Чунки ечимсиз бир муаммо заҳарли илон каби бош кўтармоқда эди. Жанжал бошланса, Тўрабика иккалови бошида калтак синарди.\n– Ҳи-ҳи-и, ҳи-ҳи-и-и! – дея Гулисипса қотиб-қотиб кулмаганда, Дуйсенбай аллақачон Тўрабикага ташланиб, қиёмат қўпган бўларди.\nЁши улли академик унинг билагидан ушлаб, долонга чиқди. Қолганлар уларга эргашдилар. Житириқнинг оғзига сув томчилатаётган Тўрабика билан тўстувак ушлаб олган Баҳром бундан мустасно эди.\nДолонга чиққач, ёши улли академик шогирдларидан бирига кўзи билан имо қилди. Буни дарров англаган ёш академик телевизорни ёқиб, унга приборнинг иккинчи учини тиқди. Экранда ўпка, юрак, тошдон каби ички органлар пайдо бўлди.\n– Ҳи-ҳи-и, ҳи-ҳи-и-и! – дея яна Гулисипса ҳиринглай бошлаганди, Мирзелимбай унинг белидаги чиқинди халтасини тортиб олиб, оғзига тиқиб овозини ўчирди.\n– Расмдагилар қаҳрамонимизнинг ички органлари, – дея ёши улли академик салмоқланиб гап бошлади. – Унинг юрагида қора туйнук пайдо бўлган. Ўпкасида рахити бор.\n– Ўпка ҳам рахитга учрайдими? – деди ғазаби қўзиб кетаётган Дуйсенбай қанорқопдек қорнини шишириб.\n– Менга бунақа “храмой” саволларни берманг, илтимос! – деди сўзини бўлган Дуйсенбайдан жаҳли чиққан академик. У соф қозоқчада гапирарди. – Йод етишмагач, ҳар бало бўлади. Ўпка рахити хавфли касаллик. Бемор тезроқ ўлмаса, ракка олиб келади.\nБу гапларни эшитиб, хавфсизлик идораси академикларга қўшиб жўнатган уч табиб анг-танг қолди. Улар ўз назарларида гўё янги Амриқони кашф этаётган эдилар. Бу кичик суҳбат қанчадан-қанча конфренсияларга туртки бўлиши мумкин эди. Кўз кўриб қулоқ эшитмаган бу касалликни дея қанчадан-қанча семинарлар ташкил қилса бўларди. Орқасидан юзлаб профессорлар, академиклар етишиб чиқарди. Асосийси, ақл бовар қилмас маблағларни ўзлаштиришга йўл очиларди. Шу йўл билан мамлакат қанчадан-қанча қўққисдан бош кўтариши мумкин агрессиялар хавфидан асраб қолинарди.\n– Бу сўзларингиз билан Житириқнинг ўлими муқарарлигини иддао қиляпсизми?! – деди бит кўзлари ола-кула бўлиб кетган Дуйсенбай.\n– У ўпка рахити раккача олиб бормасдан олдин ўлади, – деди ёши улли академик, “у” деганда Житириқни назарда тутаётганини билдириш учун телевизор экранида бақрайиб қолган суратга ачиниш ҳисси билан термулиб. – Қаҳрамонимизнинг жигари лахта-лахта қон боғлаган. Ўтхалтаси тўла йиринг, тошдони ғиж-ғиж гижжага тўла. У жуда кўп ичаркан. Буни замонавий тиббиётда “жигар қотиши” дейишади. Сартларнинг буюк шоири деб кўриладиган Рауф Парпини ва президент куйчиси Муҳаммад Юсуфни ҳам шу дард олиб кетган деб эшитганман.\n– Сартларнинг бунақанги кучукбоз, хўрозбозлари борлигини билмас эканман. Улар хўрозми, итми уриштиришганми ўзи?\n– Улар шиша ичида ухлаб ётган майни қадаҳга қуйиб, сўз билан сўзни уриштирмоқчи бўлишган.\n– Сўз билан сўз ҳам уришадими?\n– Уришади. Сўз билан сўзни уриштиришни билмаган одамгина хўроз, ит кабиларни уриштиради. Сўз билан сўзни уруштиришнинг ҳаддисини олса, борми, бошқа ишларнинг унинг учун қизиғи қолмайди.\n– Бунақанги кимсаларнинг номларини эшитмаган эканман!\n– Улар ўзларини “Замони дарвешон, буюги бенишон” дея аташларини яхши кўрардилар.\n– Уларни қайдан биласиз?\n– Аммо Житириқ ҳеч қачон ичмаган!\n– Ҳали, мен бу ёққа йўлга чиқишимдан олдин, қаҳрамонимизнинг ҳаёти тарихини ўргандим. У билан Марусиянинг муносабатларини яхши биламан!\n– Унда нима учун Марусиянинг жигари қотмайди? У салкам юз йилдан буён ичади-ку!\n– Тангри уни шунинг учун яратгандир. Балки жигари йўқдир. Ким билади? Ҳаққини тўласангиз, уни ҳам текшириб кўраверамиз.\n– Ҳожати йўқ!\n– От мойи ёхуд қўйнинг қуйруғи билан уқаласа, Житириқнинг жигари бўшашмасмикин?\n– Менга “храмой” саволлардан берманг, дея ҳозиргина илтимос қилдим! – дея академикнинг жаҳли чиқди. – Ишни устасига қўйиб беринг.\n– Хўп бўлади! – деди Дуйсенбай. – Мен йўқотган пулларимнинг ўрнини тикласам бўлди. Шу ҳаром ўлгурни пишириб емайсизми, менга деса…\n– Гўштини еб бўлмайди. Уни оловда куйдириб, кулини чуқур қазиб кўмиш керак…\n– Пулларим нима бўлади? – дея Дуйсенбай бўкириб юборди.\n– Мен қайдан биламан?! – деди капалаги учган ёши улли академик. – Мен иқтисодчи эмасман.\nУнинг бўйи Дуйсенбайдан ярим қулоч баланд эди. Дуйсенбай унинг тумшуғи тагига тиқилиб, юқорига қараб гапирарди.\n– Унинг кийим-кечакларини ва шахсий буюмларини сотиб олмайсизларми ҳали?!\n– Барчаси бир пулга қиммат матоҳлар! – деди Дуйсенбайнинг елкасига қўлини ташлаган академик. – Бироқ мен коллексия йиғишни жонимдан ортиқ суяман. Барчасини бир қора қўчқорнинг пулига сотиб олишга розиман аммо.\n– Сен ҳам асли сартлардан эмасмисан, ишқилиб?! – деди бу таклифдан жунбушга келган Дуйсенбай уни “сен”сираб.\n– Нима эди? – деди ёши улли академик.\n– Қора қўчқор деганингга кўра “моневур”ларинг, “финд-пинд”ларинг сартларникига ўхшаб кетоватир-да. Мен уларнинг совуғини кўп жеганман. Шишесини …сартлар ақл бовар этмес усуллар билан авраб, мени Тошкентнинг мол бозорларида минг бора туширганлар. Ҳар сафар энди ишонмайман, десам, шишесини …лар барибир ишонтирадилар-ғўй!\n– Мустақилликнинг биринчи йили чаласавод, жиртаки президентнинг дастидан “дод” дея ватандан чиқиб кетганман! – деди у ҳам. – Мана бу тўрт шунқор ўзимнинг қариндош-уруғларим. Уларни ҳам бирин-кетин ёнимга тортиб, барчасига қочқин мақомини олиб берганман. Уларнинг унвонини академикликкача кўтардим. Бўлмаса, бари даладан чиқмаган тўпори йигитлар эди. Орадан юз йиллар ўтиб кетди. Бизнинг сартлигимиз қолмаган ҳисоби.\n– Уй-бўй, шишенгни …сартни академиклари! – деди бу гапни эшитиб бошига осмон ағдарилган Дуйсенбай. – Бошингни тиққан жойингдан сарт чиқади-ғўй. Булар энди Оврупани расво этвотирлар…\n– Биз Оврупони эмас, Оврупо бизларни расво қилди, – деди ёши улли академик. – Мен тинчгина “Кўктерак” мол бозорида мол олиб-мол сотиб юрган эдим. Топганим ўзимга етарди. Оврупога боргач, милярд топсам ҳам кўнглим таскин топмаяпти. Бўкиб овқатланиб, қорни тўймайдиган одамга ўхшайман.\n– Голландияга кетганингда, қанча пул билан кетган эдинг, академик?\n– Икки чўнтак туршак, бир баклашка Бухоронинг хоки носидан олиб кетганман. Шу иккисидан топган маблағимни айлантира-айлантира, милёнларни пайдо қилдим.\n– Менга тўғри келмас экан. Сен сартларнинг ҳунарингни ўзларингдан бошқа биров амалга ошира олмайди. Илоё, сенларинг ҳийлаларинг тошларга тегсин! Сен Житириқни бутун бисоти билан бир учоқнинг пулига сотиб ол-да, Дуйсенистондан соғ-омон чиқиб кет!\n– Бир учоқнинг пулига?! Сенинг ҳароми матоҳинг менга текинга ҳам керак эмас!\nУлар энди бир-бирларини бемалол “сен”сираша бошлаган эдилар.\n– Сен мени тоғдан тушган қирғиз деб ўйлавотирмисан? Пули куйган қирғиз совунди жепти экан-ғўй!\n– Нима-а?! Мен сенга совун ҳам, ҳолва ҳам эмасман. Мен сени ҳеч ким деб ҳам ўйлаётганим йўқ. Қозоқлигингни яхши биламан!\n– Сенларни президентимизнинг шахсий учоғида Голландиядан олиб келиш учун қанча пул сарфлаганимни биласанми?\n– Мен қаердан биламан? Билмайман!\n– Билмасанг, кетган сарф-харажатларни тўрт баравар қилиб тўлайсан. Устига Житириқни битта учоқнинг пулига сотиб оласан. Йўқса Қорасаройдан ўлигинг чиқади, шишенгни … сарти!\n– Биринчидан, мен сарт эмасман, голландман. Иккинчидан, шартномада кўрсатилганлардан ташқарига чиқа олмайман. Учинчидан, сени шишангни мен … Қўй, учинчиси керак эмас. Илтимос, мени диндан чиқарма! Ўз онамни ўзимга сўктириб, Тангрининг олдида мени юзи қора этма!\n– Менинг онам қанақасига сенинг онанг бўлади?\n– Ер юзидаги ҳамма инсонлар Одам Ота билан Момо Ҳаводан тарқамаганми?\n– Шундай бўлгач, менинг онам сенинг онанг, сенинг онанг менинг онам бўлмайдими?\n– Голланд бўлсанг ҳам, гўл-сарт бўлсанг ҳам, бизлар ака-уканинг болаларимиз. Она қоп, ота соф. Отамиз бир! – деди академикнинг чекинганини кўриб юмшаган Дуйсенбай. – Ойни этак билан ёпиб бўлмайди. Бир бало қилиб, Житириқ билан унинг бор бисотини голландларга уриб, кетган сарф-харажатларни тиклаб бер. Житириқ ётган чордоқли каравот, тўшак-пўшаги билан сенга “подарка”. “Темболи” “Кўктерак” бозорида даллол бўлиб ишлаган экансан. Советлар замонида мени ўзимни ҳам неча марта чув туширган бўлишинг керак. Фойданинг чорагини ўзингга қайтараман, бовурим!\n– Йўқ, бўлмайди! – деди қатъий оҳангда ёши улли академик. – Мен сартликдан ҳам, мардликдан ҳам кечганман. Чорак қисмини олдиндан бер, кейин ўйлаб кўраман!\n– Олдиндан берайми?\n– Ҳа, олдиндан бер!\n– Кейин ўйлаб кўрадиларми?\n– Кейин ўйлаб кўраман!\n– Мен тоғдан тушган қирғизманми?\n– Мана сенга… Сарт танлаб жейди. Танлаб жеса-да, барисини жейди…\nДуйсенбай ёши улли академикнинг тумшуғи остига сакраб, калла солиб, барчаси сўнгги услубда ясалган ўттиз иккита садаф тишини бир ҳамлада тўкиб ташлади. Бечора академикнинг икки бурнидаги отилган пистон деворга бориб тегиб, қайтиб келиб, кетма-кет Дуйсенбайнинг манглайига қадалди. Оғзидан тишлари сочилган академикнинг кўзларидан ўт чиқиб, нигоҳини ҳар томонга сачраётган юлдузлар учқуни босиб кетди. Боши шифтга тегиб, қайтиб тушиб полга гурсиллаб йиқилганда у ҳушидан кетган эди.\n– Бу ишлар халқаро қонунларга тўғри келмайди! – дея ўшқирган учувчини Тарлон билан опа-сингиллар ириллаб, бурчакка сиқиб қўйганди. Уларнинг орқасидан тўстувак кўтариб чопган Гулисипса:\n– Ҳи-ҳи-и, ҳи-ҳи-и-и! – дея, яна ҳиринглашни бошлади.\nДуйсенбайнинг танқўриқчилари “вақт ғанимат, дийдор ғанимат” деганларидек, қолган академикларга йўлбарсдай ташланиб, уларни полга босдилар.\nУчта олий тоифали табиблар эса:\n– Биз таслим бўлдик! – дея дарров қўлларини кўтариб, девор остига тизилдилар.\n– Яшасин қозоқ халқининг қаҳрамони! – дея жўр бўлиб, Житириқни шарафлай бошладилар.\nШунда нима бўлди денг, қолган академикларнинг бурнига тиқилган пистонлар ҳам баравар отилиб, танқўриқчиларни ва эшик олдидаги эшикбегиларни бирин-кетин ағдариб ташлади. Пистонлар бир вақтнинг ўзида ҳавотозалагич, марказга маълумот узатадиган яширин датчик, фотаппарат, диктафон, тўппонча ва алламбалолар эканлиги ҳеч кимнинг хаёлига келмаган эди. Барчаси Голландиядан туриб бошқариларди. Сувдан қирғоққа чиқиб қолган балиқдай тўнтарилиб ётган танқўриқчиларни кўриб Батангул билан Сатангулнинг ўтакаси ёрилай деди. Бошини Батангулнинг чотига тиққан Тарлон, шимини тешиб динг бўлиб турган думини орқасига қисиб, кўзларини чирт юмиб олганди. Кепкаси билан кўзойнаги ерда сочилиб ётарди. Тинмасдан ҳиринглаётган Гулисипса шунда ҳам, қўлларида тўстувак, опа-сингиллар билан Тарлоннинг орқасини пайпаслаб:\n– Гўрсўхта эрим, бир этак болаларим бор. Ҳар бало-қазолардан ўзинг сақла, Парвардигор! – дея жаврарди.


ҲАЁТНИНГ АЧЧИҚ ҲАҚИҚАТЛАРИ… - 25 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПятница, 19.07.2019, 20:19\nГлавная » 2019 » Июнь » 25 » ҲАЁТНИНГ АЧЧИҚ ҲАҚИҚАТЛАРИ…\nХабаровскка қатнайдиган поездда йўловчилардан бири наркотик олиб келаётгани ҳақидаги хабар ички ишлар органларига бир неча кун аввал етказилди. Қарангки, Новосибирскдан келган поезд текширувдан ўтказилганда, катта сумкага ўттиз уч килодан кўпроқ опий жойлаб олган одам… Полиция офицери қўлга олинди.\nУ уч ой давомида изоляторга қамаб қўйилди. Жонидан ўтди шекилли, ҳақиқатни айтишга қарор қилди. Маълум бўлишича, у бир куни поездда кетаётганда номаълум шахс ундан сумкасини бир шаҳардан бошқасига олиб ўтишда ёрдамлашишини илтимос қилди. Полициячи формада эди. Раъйини қайтаргиси келмади. Сумка ичида нима борлигини билиб қолгандан кейин эса, афсуски, кеч эди. Ҳалиги шахс аъзо бўлган жиноий гуруҳ каттаси полиция ходимига бор гапни айтди.\n— Мабодо биз билан ишлашдан бош тортсанг, шерикларингга биз тўғримизда айтсанг, ўласан!..\nАна шундан сўнг у жиноий гуруҳнинг ҳақиқий курерига айланди. Формада тез-тез наркотиклар партиясини олиб ўтар, шубҳасиз, хизмати эвазига яхшигина ҳақ оларди…\nҚўлга тушгандан кейин бўлса, полициячи ўз ҳамкасбларига бир неча жиноий гуруҳларни қўлга олишда ёрдам берди. Шунинг учун уни судлаб ўтиришмади. Аксинча, оиласи ҳимоя остига олинди.\nБлаговещенск суди казинодаги ютуқларни қалбаки қарта ёрдамида қўлга киритмоқчи бўлган бир гуруҳ фирибгарлар устидан адолатли ҳукм чиқарди. Уларнинг икки нафари тўрт, бир нафари бир йил муддатга озодликдан маҳрум этилди.\nСудланувчилардан бирининг айтишига қараганда, қарта айлантириш санъатини телевизор орқали қандайдир кўрсатувни томоша қилгач, ўрганган экан. Ана шунинг натижасида шериклари билан казинога кириб илк бор эллик минг рубл пулни ютиб олади. Албатта, бу ўйинда казино менеджери ҳам иштирок этган. Фирибгарлар унга иштироки учун маълум фоиз ҳақ тўлашган. Лекин менеджер иш чаппасига кетаётганини, казино фойда кўришдан аста-секин маҳрум бўлаётганини кўради-ю, билдирмасдан раҳбарларга шипшитади. Улар ҳам ўз навбатида полиция ходимларини чақиришади. Полициячилар ҳам фирибгарларни қўлга олишга шошилишмади. Аввал уларнинг ўйин усулларини яхшилаб ўрганишди. Энг ачинарлиси, жиноий гуруҳ раҳбари қиз бола бўлиб чиқди. Айнан у ўйиннинг устида турар, шерикларининг ҳаракатларини бошқариб тураркан…\nҚиз қамоқ жазосидан ташқари эллик минг рубл миқдоридаги жаримага ҳам тортилди.\nБЕГУНОҲ БОЛАНИНГ ЎЛИМИ\nЭндигина тўрт ойлик бўлган чақалоқ Сашанинг 21 яшар отаси ичкиликка берилган, бу ҳам етмагандек, хотини билан ичган маҳаллари эски гапларни қўзғарди-ю, жанжал чиқарарди.\nЎша кечаси ҳам Саша ширин уйқуда эди. Ота уйга келгач, яна жанжал кўтарилди. Оёқда зўрға турарди. Бақир-чақир қилди. Сўнгра хотинига мушт ўқталди. Бечора аёл эрининг ота-онасига хабар бериш учун уйдан қочиб чиқиб кетди. Балки ўшалар йўлга олар деб хаёл қилди. Қайтиб келгандан кейин эса… Йўқ, бу кунни, бундай манзарани ҳеч қачон тасаввур қилмаганди. Чақалоқ ўлиб ётар, аъзойи бадани кўкариб кетган, ота бўлса, каравотда бемалол хуррак отарди…\nТерговда ота айбини бўйнига олди.\n— Мастликда йўргакламоқчи бўлиб кўтаргандим, қўлимдан тушиб кетибди! — дея кўрсатма берди. Бироқ терговчи унинг гапларига унчалик ишонқирамади. Иш давом эттирилди. Жасад қайта-қайта экспертиза текширувидан ўтказилгандан сўнг шу нарса маълум бўлдики, ота ўз ўғлини бўғиб ўлдирган экан.\nМаҳаллий прокурорнинг маълумот беришига қараганда, айбланувчи бўйнига қўйилган барча айбларни тан олди.\n— Мен маст эдим, — дейди қотил ота. — Бунинг устига кайфиятим расво эди. Онаси уйдан чиқиб кетган. Саша чинқириб йиғлай бошлади. Жаҳлим чиқди. Очиғи, йиғиси шу тобда сира қулоғимга ёқмасди. Шундан кейин… Билмадим… Кайфим таранг эди… Ҳеч нарсани, нима қилаётганимни фарқламасдим… Бўғиб ўлдириб қўя қолдим… Пушаймондаман…\nКейинги пушмондан не наф? Ўз бегуноҳ фарзандини бўғиб ўлдиришгача етган нобакор ота узоқ муддатга озодликдан маҳрум этилди.


Navoiy shahar hokimligi rasmiy sayti > Maqolani chop etish > ДАВР БИЛАН ҲАМНАФАС АЁЛ\nBosh sahifa > Yangiliklar > ДАВР БИЛАН ҲАМНАФАС АЁЛ\nДАВР БИЛАН ҲАМНАФАС АЁЛ\n11-11-2014, 09:09. Muallif: deputat\nШаҳримиздаги ўзини ўзи бошқариш органларида фидойи ва жонкуяр хотин-қизлар кўпчиликни ташкил этади. “Матонат” маҳалла фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчиси Раъно Маткаримова шундай аёллар сирасидан.\nУ киши билан суҳбатлашиш мақсадида маҳалла идорасига келсак, отинойи билан оилавий можаролардан бирини ҳал этиш учун кетганини айтишди. Маслаҳатчи бирмунча вақт ўтгач, юзларида табассум билан кириб келди. У кишини суҳбатга чорладик.\n– Ҳудудимизда турли миллат вакиллари яшайди, – деди у. – Улардан ҳар бирининг қалбига йўл топиш, маҳалламизни четдан кириб келаётган айрим бузғунчиликлардан асраш, оилалар хотиржамлигини таъминлаш зиммамизга катта масъулият юклайди. Маҳалладошларимнинг яхши-ёмон кунларида ёнида бўлмасам, уларнинг иссиқ-совуғидан хабар олиб, қувончу қайғуларини бирга баҳам кўрмасам, менга ҳузур-ҳаловат татимайди.\nДарҳақиқат, Раъно опа фаолияти давомида асосий эътиборни хотин-қизлар бандлигини таъминлаш, оилалар тинчлиги ва миллий-маънавий қадриятларни тарғиб этишга қаратиб келмокда. Яқинда маҳаллада кичик тикув цехи очилгач, бу ердаги беш нафар уйда ўтирган қиз ва аёллар ишли бўлишди. Шунингдек, 2 нафар хотин-қиз “Навоийазот” АЖга, 4 нафари иссиқхонага, 2 таси умумий овқатланиш шохобчасига ишга жойлаштирилди.\n– Жамиятдаги барча юксалишлар, оилалардаги хайрли ишлар аёлларнинг жонкуярлиги, ташаббуси билан амалга ошади, – дейди маҳалла раиси Мўмин Қўшатов. – Аммо маҳаллада муросаи мадорага тушунмайдиган одамлар ёки фарзанди тарбияси билан етарлича шуғулланмайдиган оила бошлиқлари ҳам учраб туради. Раъно опа бундай пайтларда уларнинг ҳар бири билан алоҳида суҳбатлар ўтказади. Намунали оилаларнинг ҳаётий тажрибасини бошқа оилалар ўртасида оммалаштиришга ҳаракат қилади.\nЧиндан ҳам бугун Р. Маткаримовани маҳалладаги ёшу қари бирдек танийди, доно ўгитларига қулоқ тутади. У нафақат жонкуярлиги, шу билан бирга аҳил оиласи билан ҳам барчага ўрнак бўлиб келаяпти.\n– Раъно опанинг маслаҳатлари билан яқинда қандолатчилик цехини очдим, – дейди маҳалладаги тадбиркор аёллардан бири Гулнора Аннаева. – Ҳозирда ўндан зиёд турдаги қандолатчилик маҳсулотларини тайёрлаб, аҳоли дастурхонига етказиб бераяпмиз.\nР. Маткаримова намунали хизматлари учун “Ўзбекистон Республикаси Мустақиллигига 20 йил” эсдалик нишони, бир неча марта шаҳар хотин-қизлар қўмитаси, “Маҳалла” хайрия жамоат фонди шаҳар бўлинмасининг фахрий ёрлиғи билан тақдирланган.\nБиз доимо халқ ичида юриб, атрофидаги одамларга елкадош бўлиб яшаётган маҳалла маслаҳатчисининг шижоатга шайланган жуссасига, меҳр нурлари балқиган юзу кўзларига боқиб, унда чинакам инсонпарвар, қалби эзгуликларга йўғрилган фидойи замонамиз аёлининг ёрқин тимсолини кўрдик.


Россияда хитойликларга нисбатан босқинчилик қилган Ўзбекистон ва Тожикистон фуқароларига суд ҳукми ўқилди - Daryo\n12:36, 08.11.2019 17155\nРоссияда хитойликларга нисбатан босқинчилик қилган Ўзбекистон ва Тожикистон фуқароларига суд ҳукми ўқилди\nРоссиянинг Челябинск вилояти судида тўрт нафар Ўзбекистон ва Россия фуқаросига нисбатан ҳукм ўқилди. Бу ҳақда Челябинск вилояти прокуратураси расмий сайтида маълум қилинди.\nУлар Россия федерацияси Жиноят кодексининг 162-моддасида (Бир гуруҳ шахслар томонидан қурол сифатида ишлатиладиган нарсалардан фойдаланиб, уй-жойга ноқонуний бостириб кириш) назарда тутилган жиноятларни содир этишда айбдор деб топилган.\nБундан ташқари, уларнинг жиноий шерикларидан бири Россия федерацияси Жиноят кодексининг 166-моддаси (Ҳаёт ёки соғлиқ учун хавфли зўравонлик таҳдиди билан содир этилган ўғрилик) бўйича ҳукм қилинган.\nҚайд этилишича, жиноий шериклар 2018 йилнинг октябрь ойида Каслинский туманида жойлашган иссиқхона мажмуаси ҳудудидаги Хитой фуқаролари яшайдиган турар жойга бостириб кирган ҳамда зўрлик ишлатиб умумий қиймати 178 500 рублга тенг (2800 доллар) мол-мулкни ўғирлаган.\nБир неча кун ўтгач, улар бошқа иссиқхона мажмуасига келган ҳамда ноқонуний равишда уйга кириб, куч ишлатиб Хитойнинг икки фуқаросига ҳужум қилиб, умумий қиймати 490 500 рубл (7700 доллар ) миқдоридаги мол-мулк ва пулни ўғирлаб кетган.\nҲодиса жойидан яшириниш мақсадида жиноят иштирокчиларидан бири иссиқхона мажмуаси ҳудудида турган ВАЗ-21213 (Нива) автомобилини ҳайдаб қочган.\nСуд айбдорларга нисбатан 8 ва 9 йилгасҳа озодликдан маҳрум этиш жазосини тайинлади. Улар жазони қатъий режимдаги ахлоқ тузатиш колонияларида ўташи белгиланди.\nБундан ташқари, суд жабрланувчиларнинг жиноят натижасида етказилган моддий зарарни маҳкумлардан ундириш ҳақидаги даъволарини қаноатлантирди.\n22:13 Бугун 4125\n21:57 Бугун 1110\n21:40 Бугун 2656\n21:24 Бугун 3985\n22:09, 19.11.2019 171491\n17:31, 18.11.2019 166155\n07:58, 19.11.2019 158733\n07:36 Бугун 139376


Қуръони каримнинг номлари\nАллома Абул Маолий (раҳматуллоҳи алайҳ) ўзларининг «Ал Бурҳон фий мушкилотил Қуръон» китобида Қуръоннинг 55 та номи бор деб айтганлар. Абул Маолий (раҳматуллоҳи алайҳ)нинг ушбу сўзларини Жалолиддин Суютий (раҳматуллоҳи алайҳ) ўзларининг «Ал Итқон фий улумил Қуръон» китобларида зикр қилганлар.\nБаъзи уламолар эса Қуръоннинг 90 дан зиёд номи бор деганлар. Мазкур, Қуръонга 55 та ном берган ёки унинг номини 90 дан зиёд деган уламолар унинг номига сифатларини ҳам қўшиб зикр қилганлар. Масалан: Нур, Ҳаким, Мубин, Мажид ва ҳакозалар.\nШу эътибордан улар Қуръони Каримга 55 ёки 90 дан зиёд ном берганлар.\nАслида Қуръони Каримнинг номи 5 тадир.\nالقرآن، الكتاب، الفرقان،الذكر، التنزيل\nҚуръони Каримнинг ўзида ҳам мазкур 5 та ном Қуръонга исм қилиб зикр қилинган.\nAлбaттa, бу Қуръoн энг тўғри йўлгa ҳидoят этур вa эзгу ишлaрни қилaдигaн мўминлaргa кaттa мукoфoт бoрлиги (ҳaқидa) бaшoрaт бeрур. (Исро: 9)\nДaрҳaқиқaт, сизлaргa китoб (Қуръoн)ни нoзил қилдик. Ундa сизлaрнинг зикрингиз бoрдир. (буни) Англaмaйсизлaрми?! (Анбиё:10)\nOлaмлaр (инсoнлaр вa жинлaр)гa oгoҳлaнтирувчи бўлиши учун ўз бaндaси (Муҳaммaд)гa Фурқoн (Қуръoн)ни нoзил этгaн Зoт бaрaкoтли (буюк)дир. (Фурқон:1)\nAлбaттa, бу зикрни (яъни Қуръoнни) биз ўзимиз нoзил қилдик вa уни ўзимиз aсрaгувчимиз! (Ҳижр:9)\nوَإِنَّهُ لَتَنْزِيلُ رَبِّ الْعَالَمِين\nAлбaттa, (бу Қуръoн) oлaмлaр Пaрвaрдигoрининг нoзил қилгaн (китoб)идир. (Шуъаро:192)\nМазкур исмлардан энг машҳури Қуръон бўлиб Қуръони Каримда 60 дан зиёд жойда Қуръон деб номланган. Бизнинг тилимизда ҳам энг машҳур номи Қуръон бўлганлиги учун бу номга ҳам луғат, ҳам истилоҳий эътибордан назар ташлайлик: قرآن аслида قرأ يقرأ феълидан олинган бўлиб, маъноси жамлашликдир. Сўнгра бу маъно истеъмолда ўқишлик маъносида ҳам қўлланила бошланди.\nАсл маъноси бўлган жамлашлик ва кейинги маъноси бўлган ўқишлик орасида ҳам алоқа, муносабат бор. Чунки ўқишлик ҳарфларни ва калималарни жамлашлик билан бўлади. Бунинг масдари (ўзаги) قراءة ва قرآن бўлиб келган. Чунки Аллоҳ таоло ўзининг каломида:\nإِنَّ عَلَيْنَا جَمْعَهُ وَقُرْآَنَ\nЗеро, уни (Сизнинг дилингизда) жамлаш ҳам, (тилингиздаги) қироати ҳам Бизнинг зиммамиздадир. (Қиёмат-17)\nДеб,قرآنه калимасини масдар маъносида зикр қилган. Демак, قرآن лафзи масдар маъносини англатар экан. Араб тилида баъзида масдарлар исм мафъул маъносида ҳам келади. М: مضروب- ضرب маъносида ҳам келади. Худди шунингдек, قرآن лафзи гарчи масдар вазнида бўлса ҳам, مقروء маъносини ҳам англатади. Агар مقروء – исм мафъул маъносида истеъмол қилинса, ўқилган китоб деган маънони англатади.\nНима учун айнан Қуръон деб номланди? Бунга бир неча сабаблар баён қилинган.\nБаъзи уламолар жамлаш маъносини эътиборга олиб бу китоб ўзидан олдинги барча илоҳий китобларнинг маъно, ҳикмат ва аҳкомларини, балки барча илмлар самарасини ўзида жамлаганлиги учун «Қуръон» деб номланди, деганлар.\nБу борадаги айтилган фикрларнинг энг устунроғи араб кофирларига раддия билдиришлик учун шундай номланган. Қуръони Каримда бу ҳақда шундай дейилган:\nКoфир бўлгaн кимсaлaр (бир-бирлaригa: «Муҳaммaд тилoвaт қилaётгaн вaқтдa) сизлaр бу Қуръoнгa қулoқ сoлмaнглaр вa (уни чaлғитиш учун) жaврaйвeринглaр, (шундa) зoрa, ғoлиб бўлсaнгизлaр!» − дедилaр. (Фуссилат:26)\nҚуръони Карим ҳеч нарса билан бостирилмайди. У ҳамиша ғолиб, унга қарши турганлар, унинг даъватини бостиришга уринганлар ҳамиша мағлуб. У ҳамиша ўқилган ва ўқиладиган китобдир. Ҳамма эътироф қиладики, Қуръони Карим дунёда барча китоблардан кўра кўп ўқиладиган китобдир. Маъноларини тушунмайдиганлар ҳам ўқийдиган китобдир. Ушбу маънодан келиб чиқиб бу китобга Қуръон номи танланган дейдилар.\nاَلْقُرْآنُ - هُوَ كَلَامُ اللهِ تعالي، الْمُنَزَّلُ عَلَي مُحَمَّدٍ صَلَّي اللهُ عليه وسلَّمَ بِوَاسِطَةِ جِبْرِيلَ عليه السلامُ، الْمُتَعَبَّدُ بِتلاوتِهِ، الْمُعْجِزُ، الْمَكْتُوبُ في الْمَصَاحِفِ، الْمَنْقُولُ إِلينا بِالتَّوَاتُرِ بِلا شُبْهَةٍ.\nҚуръон – Жаброил (алайҳиссалом) воситасида Муҳаммад (соллаллоҳу алайҳи васаллам)га нозил қилинган, тиловати билан ибодат қилинадиган, ожиз қолдирувчи бўлган, мусҳафларда ёзилган, бизга шубҳасиз мутавотир нақл қилинган Аллоҳнинг каломидир.\nМаълумки Қуръон Карим ваҳий орқали нозил бўлган. Шунинг учун келаси фаслни Ваҳий деб номладик. Бу фаслда ваҳий ва унинг турларини баён қиламиз.


Қирғизистон президенти Қурманбек Бақиев мухолифат раҳбарларидан бири Темир Сариевни қабул қилди.\nХабарларга кўра, мазкур учрашув чоғида Қирғизистондаги сиёсий вазият муҳокама этилган. Т.Сариев “Озодлик” радиосига Қ.Бақиев мухолифатнинг муддатдан аввал президент сайлови ўтказиш чақириқларини рад этганини билдирди.\n“Муддатдан аввал президент сайлови ўтказиш мухолифатнинг бугунги асосий талабларидан биридир. Президент бу талабни қабул қилишдан бош тортди. Мен талабларимиз бажарилмаса, мамлакатда зўравонликларга элтувчи зиддият пайдо бўлиши мумкинлигидан огоҳлантирдим”, - деди Т.Сариев.


ЎзА - Тоза қалб чизгилари\n29.05.2018 19:20 Чоп этиш версияси\nЎзбекистон Бадиий академияси Икуо Хираяма халқаро маданият карвон саройида очилган ижодкорнинг навбатдаги кўргазмаси ҳам яна қишлоқ мавзусидаги картиналар намойишига бағишланди.\nКўргазма очилишида сўз олганлар Э.Жўраевнинг ижодий ва педагоглик фаолияти тасвирий санъат соҳасида муносиб ўрин эгаллаши, у яратган асарлар халқимизнинг бадиий-эстетик дидини юксалтиришда катта аҳамият касб этиб келаётганини таъкидлаб ўтди.\nЭркин Жўраев 1960 йил Бухоро вилоятида таваллуд топган. Тошкентда олий ўқув даргоҳини муваффақиятли тамомлаб, Бухорога қайтган ёш рассом бир муддат театрда ишлайди. Кейинчалик Бухоро вилояти ихтисослаштирилган санъат мактаб-интернатида директор лавозимида фаолият кўрсатади. 1986 йилдан Эркин Жўраев рассом сифатида фаол ижод қилиб, мамлакат ва хорижда ўтказилган кўргазмаларда иштирок этиб келади. Бугунги кунда унинг асарлари Германия, Франция, АҚШ, Канада, Щвеция, Россия, Туркия каби мамлакатларнинг давлат ва шахсий галереяларида сақланмоқда.\n– Эркин Жўраев Бухорони, унинг тарихини, одамларини, энг муҳими, касбини яхши кўради, – деди Ўзбекистон халқ рассоми Жавлон Умарбеков. – Шу меҳр-муҳаббат уни шакллантирди, излантирди ва ижодга ошно этди. Сизнинг ҳукмингизга ҳавола этилган асарлар Эркин Жўраев тоза қалбининг чизгиларидир. Шу сабаб унинг асарларидан ҳаёт ҳақиқати, дарду ҳижрон, қувончу фароғатни уқиб оласиз. Аслида, дунёни тасвирий санъат орқали англаш ва мушоҳада қилиш фалсафаси ҳам шунда.\nКўргазма экспозициясидан муаллифнинг «Биз», «Рамазон», «Саҳро малаклари», «Умр дарахти», «Йўлдаги ҳордиқ», «Сўзана», «Кандакор» каби элликка яқин асари ўрин олган.\nНасиба Зиёдуллаева, Фарҳод Абдурасулов (сурат), ЎзА


15:40 / 13.12.2018 15280\nЧемпионлар лигасининг G гуруҳида «Реал»ни икки марта мағлуб этган ЦСКА охир-оқибат ҳеч вақосиз қолди. Параллел кечган учрашувда «Виктория» «Рома» устидан ғалабага эришди ва тўплар нисбати ёмон бўлсада, ўзаро учрашувларда москваликлардан устунлиги учун Европа Лигасига йўл олди.\nГоллар: Чалов, 37 (0:1). Щенников, 43 (0:2). Сигурдссон, 73 (0:3).\nОгоҳлантиришлар: Щенников, 78. Вальверде, 90+3.\nҲакамлар: Диаш. Соареш, Тавареш, Мигел, Пиньейру (барчаси - Португалия).\n12 декабрь. Мадрид. «Сантьяго Бернабеу». 51636 томошабин\nАрмиячилар ва мадридликлар ўртасида октябрь ойида ўтказилган гуруҳдаги биринчи учрашувда мезбонлар «Лужники»да кичик ҳисобдаги ғалабага эришганди (1:0). Бу ғалаба эвазига ЦСКА гуруҳ пешқадамига айланиб олган ва плей-оффга чиқиш учун яхши имконият ҳосил қилганди. Аммо декабрь ойига келиб «Сантяго Бернабеу»даги жавоб ўйини арафасида москваликлар қаторасига 3 мағлубият туфайли гуруҳ аутсайдерига айланиб қолди.\nАммо меҳмонларда иштиёқ юқори эди: Ғалаба жамоа учун Европа Лигаси йўлланмасини тақдим этадигандек эди. Бунинг учун «Рома» Чехияда «Виктория»га ютқазмаслиги талаб этиларди.\nЎйиндан аввал футболчилик фаолиятининг энг гуллаган даврларини Испания чемпионатида ўтказган россиялик собиқ футболчи, айни вақтда эксперт ҳисобланган Александр Мостовой испан нашрларига шундай интервью берди: «Руслар таваккал қилишади. Бошқа йўли йўқ. «Реал»нинг ўйинлари эса менда кўп шубҳаларни пайдо қилмоқда».\nЦСКА ростдан ҳам таваккалга қўл урди. Илк 20 дақиқаликда мезбонлар ташаббусни қўлда сақлаб туришди. «Қироллик клуби» ўйинни чап қанотдан олиб борди, 18 ёшли футболчиси Винисиус кўп марта ўз финтлари билан Набабкиннинг бошини айлантирди. Бразилиялик футболчининг қанотдан узатмаларидан бирини Бензема голга айлантириши мумкин бўлганди, аммо Акинфеев унинг зарбасини ҳам, бироз вақт ўтиб Асенсио берган зарбани ҳам бартараф этди.\nЯна бир хавфли вазият Льоренте ҳужумга қўшилганда рўй берди. Ўйин ҳаками Влашич Льорентени йиқитди, деб топди ва жарима зарбаси белгилади. Иско жаримани ижро этди, Шенников эса пастдан келиши мумкин бўлган тўпни тўсиш мақсадида жонли девор ортига ётиб олди, зарба бартараф этилди.\n«Реал» сафида энг фаол футболчи Асенсио бўлди. Сантяго Солари келгач, асосий таркибдан тушиб қолган футболчи ўзига берилган имкондан фойдаланишга уринди. Унинг яна бир хавфли зарбасини Акинвеев қайтарди, бир неча дақиқа ўтиб, Винисиус ва Бензема ҳамкорлигида уюштирилган ҳужумни якунлаган зарба ҳам дарвозабон қўлига бориб тушди.\nБиттада урилган гол\nЎйиннинг иккинчи қисмида мезбонларнинг ҳужумлари темпи пасайиб, ЦСКА футболчилари олдинга ўта бошлади. Бўлим охирида Сигурдсон Федор Чаловни голли вазиятга чиқарди, 21 ёшли ҳужумчи мадридликлар ҳимоячиси Санчесни бир уринишда йўлдан олди ва Куртуанинг олис бурчагини аниқ нишонга олди.\nЎтказилган голдан ғазабланган «Реал» футболчилари олдинга ташланишди, лекин иккинчи голни ўтказиб юборишди. Фернандес Марселони доғда қолдириб, Чаловга пас берди. Ҳужумчи эса тўпни товони билан Фернандесга қайтарди, Мариу олдинга бориб, зарба берди, аммо Куртуа тўпни қайтарди, унга етиб келган Шенников қайтариб бўлмас зарба йўллади.\nТрибунадагилар оқ либосдаги футболчиларни танаффусга ҳуштакбозликлар билан кузатиб қўйишди.\nИккинчи бўлимда Солари ўйинни қутқариб қолишга ҳаракат қилди. Бензема ўрнига Бэйл, Льоренте ўрнига Кроос майдонга ташланди. Аммо 64-дақиқада москваликлар ҳимоячиси Бекао Бэйлни қўполлик билан йиқитди, шундан кейин уэльслик футболчи оқсоқланган ҳолда ўйнай бошлади. Мадридликларнинг рақиб жарима майдонига узатган тўплари Магнуссон томонидан қайтариб юборилаверди.\nЦСКАнинг учинчи голи Испания пойтахти стадионини жим қилиб қўйди. Энди «Сантяго Бернабеу» ўйинни қутқариб бўлмаслигини англаб етди. Влашич Сигурдссонни тўп билан таъминлади ва исландиялик футболчи Куртуанинг узоқ бурчагини нишонга олди. «Реал» охирги марта шу йилнинг апрелида «Ювентус»дан 3 гол ўтказиб юборганди, аммо ўшанда битта бўлса ҳам жавоб голи урилганди (1:3).\nАрмиячиларнинг «Реал» устидан биринчи ғалабаси тасодифга йўйилганди. Ўшанда мадридликларнинг 3 зарбаси дарвоза тўсинига тегиши ва қатор хатолар ЦСКА ғалабасини таъминлаганди. Иккинчи муваффақият ҳам кутилмаган тарзда рўй берди. Бу сафар омадсиз Лопетеги эмас, катта ишонч билдирилган Солари мағлуб этилди. Аммо бу ғалаба москваликларга ёрдам бера олмади.\n«Виктория» – «Рома» – 2:1\nГоллар: Коваржик, 62; Хори, 72 – Ундер, 68\nЧехлар «Рома»га қарши ўйиндан олдин ЦСКА майдонидан ғалаба (2:1) билан қайтган ва ўз имкониятини яхшилаб олганди. Европа аренасида иштирок этишда давом этиш учун «Виктория» ўз майдонида ҳам ғалабага эришиши талаб этиларди. Павл Врба шогирдлари параллел ўйинда «Реал»ни йирик ҳисобда мағлуб этаётган москваликлардан ёмон натижа қайд этмасликни уддалай олишди.\nМайдон эгалари илк дақиқаларданоқ ҳужумда ўйнашди. Бўлим ўрталарига келиб, меҳмонлар ташаббусни қўлга олишди.\nТанаффусдан кейин Клюверт жарима майдони ташқарисидан хавфли зарба йўллади. Аммо тўп йўлига ҳимоячилар тўғаноқ бўлишди. Унинг ортидан Нзонзида ҳам гол уриш учун имконият бўлди. Бу вақтда «Реал» ЦСКАдан мағлуб бўлаётган ва чехлар ўзлари учун ўзлари курашиши лозим эди. Иккинчи бўлим ўрталари яқинлашганида мезбонлар фаолликни оширишди. Прохазки ва Чермакнинг зарбалари бесамар кетди, Коваржикнинг зарбасини эса қайтариб бўлмасди. У яқин масофадан туриб дарвозани ишғол этди. Аммо 6 дақиқа ўтиб Ундер ҳисобни тенглаштирди. Бу дуранг ҳисоб ҳам узоқ сақланиб қолмади. «Виктория» қарши ҳужум вақтида дарвозабондан қайтган тўпни Хори тўрга барибир йўллаши эвазига ҳисобда олдинга чиқиб олди.\nМезбонлар устунликни ўйин охиригача сақлаб қолишди.\n«Реал» - «Сельта». Навас, Иско, Бэйл ва Марсело асосий таркибда


28 феврал 2021, Тошкент вақти: 12:35\nПойтахт Тошкент ва вилоятларда беморлар сўнгги ҳафталарда дори-дармон қидириб, сарсон бўлаётганликларини айтишади.\nТошкентликлардан бири 2 январь куни Озодлик билан суҳбатда “оддий касалга ҳаво ва сувдек зарур дори-дармонлар танқислашган”ини айтди.\n-Кантрикал, бенспирин, акоидетрин каби дориларни сўраб борсак "Йўқ" деб, бошқа аптекага юборишади. Унисига борсак, бошқасига юборишади. Аввал бунақа бўлмас эди. Ҳозир четникини ўзимизда ишланган заменители бор, ҳақиқийси йўқ, - дейди Тошкентнинг Учтепа туманида яшовчи Шарофат опа.\nОзодлик мухбири боғланган Тошкентдаги бир қатор дорихоналар ходимлари ҳақиқатан ҳам сўнгги ҳафталар ичида дори-дармон ассортименти кескин камайиб кетганини тасдиқлашди.\n-Кўп дорилар, айниқса витаминлар дефицит. Ассортимент камайди. Отказимиз кўпайди. Ўзимизда ишлаб чиқилган дорилар бор, четдан олиб келинадиган қиммат дорилар камайиб кетди, борларини нархи икки баравар ошиб кетди, - дейди Тошкентдаги дорихоналардан бирининг сотувчиси.\nЛекин кўпчилик аптека ходимлари тақчиллик сабабини билмасликларини айтишди:\n-Ҳозир таможняда ҳам туриб қоляптими, ким билади. Отдел снабжениядагилар билишса керак. Лекин дори етишмаяпти, биласиз бизда аҳоли кўп, касал кўп, - дейди хоразмлик аптека ходими.\nМутахассислар Ўзбекистонда дори-дармон тақчиллиги юзага келишига Россияда доллар ва евронинг қурби кўтарилганини сабаб қилиб келтиришади.\n-Оптовиклар олиб келади уни ҳаммасини. Чет эл билан алоқаси бор, долларда конвертацияси бор фирмалар олиб келади, импортний дорилар асосан Россия орқали келади. Ҳозир энди Россияда доллар, еврони курси кўтарилиб, Россияни ўзида ҳам чет элни дорилари камайиб қолган. Бу ерда шуни таъсири бўляпти, - дейди дори-дормон бизнеси билан шуғулланувчи тошкентлик тадбиркорлардан бири.\nЛекин Тошкентдаги хусусий дорихона эгаларидан бири Қаххор ака Россия орқали дори импортининг камайиши ички бозорга жиддий таъсир этмаслигини айтади:\n-Ҳозир Ўзбекистонда 137та завод бор. Шу заводларда дори чиқиб ётибди. Энди ўрганган кўнгил деб, кўпчиликка у ёқдан келгани ширинроқ кўринади. Ҳамма четникини хоҳлайди, четники дефицит, тўғри. Лекин мен бу сохада ўттиз йиллик мутахассисман, ўзимизда ишлаб чиқилаётган дорилар четникини ўрнини юз фоиз босади. Биздаги заводларни ҳаммаси GPM стандардларидаги заводлар. Биздаги Аллапенинни бутун СНГ олади. Сифатига гап йўқ. Мен, масалан, давлениямга шахсан Тошкентда чиқадиган дорини ичаман. Қўлимда икки ярим минг хил дори бор. Тошкентни минг сўмлик дорисини ичаман. Давлениямни жуда яхши туширади. Бошқа бировга айтсангиз ишонмайди. У четни эллик минг сўмлик дорисини ичади. Калласига сингдиривоган, четники яхши деб, лекин ўзимизники қолишмайди, ҳамма дорига заменитель бор, Ўзбекистонда чиқяпти, нархи арзон, ўзи зўр, - дейди Қаххор ака.\nЎзбекистон Соғлиқни сақлаш вазирлигига кўра, ҳозир мамлакатдаги фармацевтика соҳасида фаолият юритаётган 137та корхонада 1300 дан ортиқ турдаги дори маҳсулоти ишлаб чиқарилмоқда.\nЎзбекистонда ҳар йили 400 миллион долларлик дори сотилади. Ўзбекистон ички бозордаги фармацевтика маҳсулотларнинг учдан бир қисми маҳаллий корхоналар ҳиссасига тўғри келади. Қолгани Россия, Қозоғистон ва Украина орқали Ўзбекистонга экспорт қилинади. Ўтган йили Россиядан Ўзбекистонга 60 миллион доллардан кўпроқ дори-дармон экспорт қилинган.


Ўзбекистон банклари Uzpaynet агентларини терминаллар билан таъминлай олмади - Terabayt.Uz\nЎзбекистон банклари Uzpaynet агентларини терминаллар билан таъминлай олмади\nБугун ҳам кечагидек, Тошкент ва бошқа шаҳар ҳамда туманларда PAYNET хизмати орқали тўловлар учун фақат нақд пул қабул қилинмоқда. «Терминал йўқми?» саволига ходимлар елкаларини учириб қўйишмоқда. Шундай ҳолатга дуч келган Podrobno.uz ходими ушбу масала юзасидан изоҳ сўраб Uzpaynet компаниясига мурожаат қилган, деб ёзмоқда Kun.uz.\n«Ўзбекистон Президентининг 15 февралдаги «Пул айланмасини такомиллаштириш ва пластик карточкалар орқали тўловларни ривожлантириш тўғрисида»га қарори қабул қилинганидан сўнг, биз барча агентлар билан боғланиб, терминаллар бор-йўқлиги борасида ўзига хос инвентаризация ўтказдик. Кўпчиликда бу қурилма йўқлиги аниқланди. Бизнинг талабимиз бўйича барча агентлар зудлик билан ўзларига хизмат кўрсатувчи банклар билан боғланишган ва терминал сўраб ариза ёзишган», – деган компаниядаги агентлик манбаси.\nУларнинг мурожаати эса ўтган давр мобайнида ижобий ҳал этилмаган, чунки маълум бўлишича, банклар ихтиёрида катта миқдорда терминаллар бўлмаган, борлари ҳам тадбиркорлик субъектларига тарқатилган. Президент қарорида етишмаётган терминаллар «қисқа муддатда» олиб келиниши, рўйхатдан ўтказилиши ва талабгорларга етказилиши уқдирилганди.\nУмуман олганда шундай вазият юзага келишини кутиш мумкин эди. Президент Шавкат Мирзиёевнинг ушбу қарори эълон қилингач, пойтахт ҳокимиятида матбуот анжумани ўтказилди. Унда Тошкент шаҳар давлат солиқ бошқармаси вакилининг маълум қилишича, чакана савдо ва пулли хизматлар кўрсатиш шохобчаларини инвентаризациядан ўтказиш бўйича илк 4 кунда 1700га яқин терминал етишмаслиги аниқланган. «Текширув якунида 5000−6000 терминал етмаслиги аниқланиши эҳтимол», – дейишганди солиқчилар.\nҚисқа муддат, яъни 14 кун мобайнида бундай танқисликнинг ўрнини тўлдириш имкони бўлмаган кўринади. Шунга кўра, 1 мартдан терминали йўқ чакана савдо ва пулли хизмат кўрсатувчи тадбиркорлик субъектлари фаолият юритишлари ноқонуний ҳисобланади. Шу ўринда савол туғилади: терминал олишни хоҳлаётган, аммо терминални ололмаётганлар нима қилсин?


Херардо Мартино: “Реал”нинг финалга чиққанини била туриб хатога йўл қўйишимиз мумкин эмасди” / CHAMPIONAT.asia\nХерардо Мартино: “Реал”нинг финалга чиққанини била туриб хатога йўл қўйишимиз мумкин эмасди”\n“Барселона” клуби бош мураббийи Херардо Мартино жамоасининг Испания Кубоги доирасида “Реал Сосьедад”га қарши ўтказган ўйини (1:1) хусусида тўхталиб ўтди (биринчи ўйин – 2:0).\n“Ушбу мавсумда олдимизга учта мақсад бор эди ва уларнинг биринчисини бугун бажардик. Жамоа финалда иштирок этиш бўйича катта тажрибага эга. “Реал”нинг финалга чиққанини била туриб хатога йўл қўйишимиз мумкин эмасди.\n“Сосьедад”га қарши яхши ўйин ўтказдик, аммо бундан ҳам яхшироқ ўйнашимиз мумкин эди. Ўзимизни тўлиқ ўнглаб олиш учун ҳали вақт бор. Айни пайтда 50-70 дақиқатдан ҳам кўпроқ вақт мобайнида юқори даражада футбол намойиш этишга қодирмиз.\nИньестанинг майдондаги позицияси? У ўз ишининг устаси, шундай экан уни майдонинг ҳар бир қисмида кўриш мумкин”, - дея таъкидлайди Мартино.


Ўзбекистон олтин конлари разведкаси учун тўртта инвесторни жалб қилди - Sharh.uz\nБош саҳифа|Иқтисодиёт|Ўзбекистон олтин конлари разведкаси учун тўртта инвесторни жалб қилди\nБу ҳақда у Тошкентда бўлиб ўтган халқаро Uzgeoinvest-2017 конфернциясида маълум қилди. Унинг сўзларига қараганда, Канаданинг B2Gold, Буюк Британиянинг NordGold, Туркиянинг TUMAD ва Жанубий Кореянинг Shindong Resources компаниялари билан битим имзоланган.\nМуассаса раҳбари таклиф қилинган майдонлардаги олтин заҳиралари истиқболлари ҳақида маълумот бермади, фақат тадқиқотлар учун умумий сармоя миқдори 8 миллион долларни ташкил қилиши мумкинлигини айтди. Унинг сўзларига кўра, бу битим икки йилга мўлжалланган, шундан сўнг инвесторлар ўзларнинг тадқиқотларига асосланиб лойиҳанинг кейинги босқичлари - конларни ўзлаштириш, тоғ-кон саноати ва қайта ишлаш корхоналарини қуриш - масаласида қарор қабул қиладилар.\n“Инвесторлар лицензияларни расмийлаштирмасдан олдиндан тадқиқот ўтказишлари мумкин, бу хорижий компаниялар ва технологияларнинг жалб қилиш ишини тезлаштиради”, – дея таъкидлади Исламов.\nПутин 2018 йилда бўлиб ўтадиган давлат раҳбарлиги учун сайловларга ўз номзодини кўрсатди Халқ депутатлари Қашқадарё вилоят Кенгаши сессиясида вилоят прокурори ва ички ишлар раҳбари ҳисоботи эшитилди


Фотиҳаси бузилган қиз бунга “Тик-ток” сабабчи – Bong.uz\nФотиҳаси бузилган қиз бунга “Тик-ток” сабабчи\n«Тik-tok”, “Instagram” каби тармоқларнинг ёшларимиз тарбиясига салбий таъсир кўрсатаётгани ҳақида устозларимиз, ота-оналар, жамиятдаги фидойи соҳа вакиллари жон куйдириб айтишмоқда. Айниқса, “Тik-tok” даги йигит-қизларнинг миллийлигимизга мос бўлмаган қилиқлар билан ўзларини кўз-кўз қилиши бутунлай нотўғри.\nЧунки бизнинг ота-оналаримиз болаликларидан камтар, камсуқум, иболи, андишали бўлишни ўрганиб улғайишган ва бизга ҳам уларни мерос сифатида уқтиришади. Аммо гуруч курмаксиз бўлмайди деганларидек, афсуски, камера қаршисидаги кийинаётганини, овқатланаётганини ҳам видеога олиб, ижтимоий саҳифаларга жойлаётган ҳам бизнинг ёшлар, тенгқурларимиз.\nЯқинда ана шундай ижтимоий тармоқнинг фаол “одобсиз” ёшларини бир кўрсатувга чақириб, изза қилишди. Тўғри, бу бошқаларга ўрнак бўлсин, жамиятимиздаги ёшлар уларга эргашишмасин, дея ташкил этилгандир. Аммо болани яхши гап билан тарбия қилиш мумкинлигини ва унинг самараси ёмон гапникидан кўпроқ эканини инобатга олсак, бошловчиларнинг бу тарзда ёшларимизни бутун мамлакатимизга шарманда қилишини оқламайман. Ёшларда шижоат, жасорат, ишонч борлигини ва мана шу учта қурол билан ҳар қандай чўққини забт этиш мумкинлигини наҳотки, улар ўйлашмайди. Гарчи номаъқул тасвирлари билан бўлса-да, ўшандай ёшлар ижтимоий тармоқларда фаоллик қилишмоқда. Уларга бу қуроларни ижобий йўлда сарфлаш кераклигини уқтирилса, менимча, натижа шармандаликникидан кўра, фойдалироқ бўларди. Бу тармоқлардаги ёшларнинг фаоллигини яна бир жиҳати борки, улар жамиятимиздаги ҳақиқатларни гоҳ ҳазил, юмор, гоҳ танқид тарзида кўрсатишмоқда.\nҲар бир даврнинг ўз ёшлари ва уларнинг қизиқишлари, одатлари бўлади. Бугун техника-технология ривожланган бир пайтда яшаётган биздек ёшлар ижтимоий тармоқлардан хабардор бўлишимиз табиий. Бироқ бизга имконият берилди деб бу тармоқларда одобсизликни тарғиб қилсак, биз нафақат ўзимизнинг кимлигимизни, балки ота-онамизни ҳам эл орасида ноқулай аҳволга солиб қўйган бўлмаймизми?!\nҚизининг бўй-бастини ижтимоий тармоққа кўз-кўз қилаётганини ёки бўлмаса, ўғлини тик-токчиларнинг эътиборини тортаман деб ўзгаларнинг қўл телефонини ўғирлаётганини намойиш этаётган ёшларнинг ота-онаси уларни шу ҳолатда бир кўрса, хафа бўлмайдими? Чунки барчамизнинг ота-онамиз бизни яхши ниятлар билан, порлоқ келажагимиздан умидвор бўлиб улғайтирмоқда. Ота-она борки, ўзи ета олмаган орзу-мақсадларига фарзанди етишини истаб, уларга бор имкониятларини яратиб беришади. Аммо биз уларга мана шу фидойиликлари учун аҳлоқсизлик билан жавоб қайтарсак, бунинг устига бутун ижтимоий тармоқларда муҳокама бўлсак, қандай аҳволга тушишади? Яқинда бир қизнинг фотиҳаси айнан ушбу тик-ток туфайли бузилганини эшитиб, ачиниб кетдим. Бўлажак турмуш ўртоғи тик-токда фаол қизнинг видеоларини кўриб, “мен бундай андишасиз, ҳаёсиз қизга уйланмайман” деб фотиҳани бузибди. Қиз-ку эртага бахтини топар, аммо ота-она бу ҳолатда бошини қандай кўтариб юради? Ижтимоий тармоққа расмларини, видеоларини жойлаштираётган ёшларимиз аввало, шу ҳақида ўйлаб кўришса яхши бўларди…\nЭнди бу ижтимоий тармоқларнинг турган битгани ёшларнинг онгини бузаётган зарар экан-ку, деган хулосага боришга ҳам шошилманг. Ҳар ёмоннинг бир яхшиси бўлганидек, мана шу тик-ток, инстаграмларда ҳам намунали хулқи билан бошқаларга ўрнак бўлаётган ёшларимиз ҳам бор. Йўл ҳаракати хавфсизлиги қоидасини тарғиб қилаётган, тенгқурларига тадбиркорлик сир-асрорларини намойиш этаётган, салом бериш, катталарга ҳурмат, кичикларга иззатда бўлишни кўрсатиб, ажойиб видеолари орқали намойиш этаётган ёшларимиз ҳам борлигини кўриб, беихтиёр уларга ҳавасимиз келади.\nНазаримда, ҳар бир бола илк тарбияни уйида, ота-онасидан олади ва уни жамиятда намойиш этади. Ўша тик-токда ҳам норасо оилаларда вояга етаётган ёшлар балки бизга маъқул бўлмаётган видеоларни жойлаштираётгандир. Биз ҳам бўш келмасдан чиройли, ўрнак бўладиган видеоларни жойлаштириб, уларни ҳам эзгуликка чорласак, бунинг нимаси ёмон, тўғрими?!\nҚибрай тумани17-умумтаълим мактабининг\nPrevious Тўйгача Ҳотам, кейин мотам\nNext Ҳаром луқма тешиб чиқмай қўйдими?


Исмат Хушев: Шерзод Қутбиевни шантаж қилиш кимга ва нимага керак бўлди? | ДУНЁ ЎЗБЕКЛАРИ | Mobile Version\n11/10/2019 Ismat Khushev Демократия сабоқлари\nШерзод Қутбиевни шантаж қилиш кимга ва нимага керак бўлди?\nПрезидентнинг кадрлар сиёсати…\nФарғонадан эсган нохуш шамоллар ортида кимлар турибди?\nУлуғбек Ҳайдарнинг хориждаги “башоратлари”\nКейинги пайтда “Дунё ўзбеклари”га кўплаб ватандошларимиз Шерзод Қутбиев ҳақида қатор саволлар билан мурожаат қилишди.\nҚуйида ана шу хатлардан баъзи бирларини эълон қиламиз:\n“Дунё ўзбеклари” Бош муҳаррири И.Хушевга:\nҲурматли Исмат ака. Яқинда хорижлик журналист Улуғбек Ашур ўз теледастурида Шерзод Қутбиевни Президент оиласининг яқин қариндоши деб эълон қилди. Уни ўзи ишлаган вазирлик номидан чет элга ишга жўнатиш ваъдаси билан одамларни алдаган ва чув туширган фирма жиноятларига алоқадор деб айтди. Бундан олдинроқ ўз маҳаллий нашрларимиздан бирида Шерзод Қутбиев Фарғонага борганида улфатлари билан майхўрлик қилди деган мақола чиққан эди. Биз Шерзод Қутбиевни ўшанда Фарғонада меҳнат муаммолари билан боғлиқ мажлисда кўрган эдик. Водий халқини иш билан таъминлаш ва Меҳнат бозорларини шакллантириш муаммоларига бағишланган ўша мажлисда биз ҳам бор эдик. Бу ёш ва оғир босиқ, тажрибали мулозим мажлисни юксак савияда ўтказганини ўзимиз кўрдик. Бирданига Тошкентда у киши ҳақида танқидий мақола чиқди. Биз ҳайрон бўлдик. Мана энди чет элда ҳам Шерзод Қутбиевни Президент оиласининг қариндошлигидан фойдаланиб, турли қинғир ишларга аралашиб юрганлиги ҳақида эшиттириш берилди. Наҳотки шу гап сўзлар рост бўлса? Сиз мана шу масалаларга ойдинлик киритиб берсангиз деб Фарғонадан мурожаат қилаяпмиз…\nМухлислар номидан: Ш. Яҳёев, Ш.Солиев, Б.Валиев.\nМухаммад Амин Абдулазизов Россия Федерацияси\nАССАЛОМУ АЛЕЙКУМ! ИСМАТАКА ЧАРЧАМАНГ. АГАР АДАШМАСАМ, БУ ШЕРЗОДБЕК ҚУДБИЕВ, ТАШҚИ МЕХНАТ АГЕНТЛИГИ ОРҚАЛИ, ЧЕТГА ХАМЮРТЛАРИМИЗНИ СОТИБ ЮБОРИШДА, КУН УЗ ДА БИР НЕЧА БОР, ХАТТО ЎЗБЕКИСТОН ТВ ЛАРИДА КЎРСАТИЛИБ, ЯНА КИМЛАРНИДУР СУДЛАШИБ, ИШДАН ОЛИШГАНЛАРИГА, БУЛАРНИ ОРҚАСИДАН РОССИЯДА МИНГЛАБ МУСОФИР МУХОЖИРЛАРИНИ ХОР ЗОРЛИГИНИ, КЎРИБ БИЗ КАБИ ЧЕТДАГИ УМУМЖАМОАТ ВАКИЛЛАРИ БОНГ УРГАН, SOS БЕРГАН ИШЛАРГА, МУАЪММОЛАРГА ШУ ОДАМНИ ТЕГИШИ ЙЎҚМИ, САБАБЧИ ЭМАСМИ?\nОтабек Тошев Норвегия, Осло шаҳри.\nАссалому алайкум Исмат ака. Шерзод Қутбиев Президент оиласининг қариндоши деб айтилди. Бу гап қанчалик ҳақиқатга яқин бўлиши мумкин? Наҳотки, Шавкат Мирзиёев ўзининг кадрлар сиёсати билан шуғулланувчи давлат лавозимига ўз қариндошини танлаган бўлса? Ш.Қутбиевнинг қаллоблик ва фирибгарлик билан шуғулланган вазирлик қошидаги ишга жойлаш фирмасига қандай алоқаси бўлиши мумкин? Шу борада Сизнинг фикрингиз ва муносабатингизни билишни истардик.\nАбдусаттор Рахмонов Нью Йорк шаҳри (АҚШ)\nҲурматли Исматжон ака. Президент маслаҳатчиси лавозимига тайинланган Шерзод Қутбиев ҳақида турли туман бўлар бўлмас гап сўзлар тарқаляпти. Шуларнинг қайси бири миш-миш, қайси бир ҳақиқат эканини бизга – халқимизга ойдинлаштириб берсангиз яхши бўларди. Биз кимга ишонайлик?\nБиз бу каби саволларга жавоб топиш илинжида Тошкентдаги расмий ва норасмий манбаларимиз ёрдамида журналистик суриштирув олиб боришга қарор қилдик.\nУнинг натижалари эса бизни ажиб ҳайратларга ошно этди…\nШавкат Мирзиёев Ўзбекистонда олиб бораётган инқилобий ўзгаришларни шантаж ва шаботаж қилган Хавфсизлик идораси раҳбарлари узоқ йиллик қамоқ жазосига ҳукм қилиндилар.\nЛекин Президент олиб бораётган сиёсатга бўлган саботажлар барибир тўхтамади. Энди қамалганларнинг садоқатли шогирдлари зимдан вазиятни издан чиқаришга ҳаракат қилишмоқда.\nЭнди улар Президент ишониб ўз ёнига олаётган кадрларга нисбатан шантаж қила бошладилар…\nШерзод Қутбиев 1981 йил 12 апрелда Фарғонада туғилган.\nФарғона политехника институтини – молия ва кредит мутахассислиги бўйича тамомлаган.\nОтаси Давлат ака Қутбиев қишлоқ хўжалиги соҳасида тадқиқотлар олиб борган олим. Самарқанд қишлоқ хўжалиги институтида талабаларга дарс берган. Сўнг Тошкент давлат қишлоқ хўжалиги институтига ишга ўтган.\nШерзод ҳам отаси билан аввал Фарғона, сўнг Самарқанд ва ниҳоят Тошкентда ўқиган ва яшаган…\nФарғона Политехника институтининг Молия ва Кредит факультетини тугатган Шерзод Қутбиев ўз фаолиятини Плеханов номидаги Россия иқтисодиёт университетининг Тошкент филиалида оддий ўқитувчиликдан бошлаган.\nИқтисод фанлари доктори, академик Қаландар Абдурахмонов раҳбар бўлган бу илм даргоҳи Шерзодни олим сифатида шаклланиб, жамиятда ўз ўрнини топишида муҳим рол ўйнади.\nБу олий даргоҳда Шерзод Қутбиев “Меҳнат муаммолари ва унинг ижтимоий ҳаётга таъсири” мавзуида илмий иш олиб борган…\nАйни мавзу билан ўз даврида Каримовнинг назарига тушган.\nРеспублика миқёсидаги илмий амалий конференцияда “Меҳнат муаммоларининг коррупцияга таъсири ва Давлат мулозимларининг муҳофазаси” ҳақида гапириб, Ўзбекистоннинг биринчи Президенти эътиборини тортган.\nШерзод Қутбиев тилга олган “Давлат мулозимлари меҳнатининг кафолатланиши, уларнинг эртанги кунидан қўрқмаслиги, нафақа муаммоларини ўз вақтида бартараф этиш, уларнинг иқтисодий ва маънавий жиҳатдан ҳамиша кафолатланган бўлиши лозимлиги” ҳақидаги фикрлари конференцияда қизғин баҳсларга сабаб бўлади.\nЎша пайтда коррупцияга ботган мулозимлар табақаси Каримовни чалғитади.\nЎзини “Мамлакатдаги Молия ва Банк соҳаси билимдони” деб билган Ҳукумат аъзоларидан бири сўзга чиқиб, “Қонунлар нафақадагиларни эмас, халқни ҳимоя қилишга қаратилган бўлиши керак деб ўзича донишмандлик қилади…\nАна шу Конференциядан сўнг орадан маълум вақт ўтганидан кейин Ўзбекистоннинг ўша пайтдаги Бош вазири Шавкат Мирзиев Плеханов номидаги Россия Иқтисодиёт университетининг Тошкент филиалига иш билан бориб, Шерзод Қутбиевни кўриб қолади.\n– Сизни ўша муҳокамада ноҳақ тўхтатишган эди, илмий ғояларингиз нима бўлди? – деб ёш ва ташаббускор олим билан яқиндан танишиб, ҳол аҳвол сўрайди. Энди ўша ғояларни Қонунга айлантириш ва ҳаётга тадбиқ этиш зарурлигини айтади.\nБу уларнинг биринчи учрашуви ва яқиндан танишуви эди.\nШу тариқа Шерзод Қутбиевнинг давлат ва ҳукумат пиллапояларидаги парвози бошланади…\nШерзод Қутбиев даставвал – Меҳнат ва социал таъминот вазирлигида, кейинчалик эса бевосита Вазирлар Маҳкамасида фаолият олиб борди.\n2016 йилнинг сентябрь ойида Шавкат Мирзиёев Шерзод Қутбиев номзодини ўзи ишлаган Тошкент шаҳридаги Мирзо Улуғбек тумани ҳоким ўринбосарлигига тавсия қилади.\n“Меҳнат муаммолари ва унинг коррупцияга таъсири” мавзусида илмий иш билан шуғулланган ёш ва навқирон иқтисодчи олим раҳбарлик қилган Мирзо Улуғбек туманида сўнгги икки йил давомида бирорта ҳам жиддий ЧП содир этилмагани Шавкат Мирзиёев эътиборини тортади.\nШуни алоҳида таъкидлаш жоизки, ҳоким лавозимига тайинлангунга қадар Шерзод Қутбиев Вазирлар Маҳкамаси Макроиқтисодий ривожлантириш, таркибий ўзгартиришлар, хорижий инвестицияларни жалб этиш ва ҳудудларни комплекс ривожлантириш масалалари йиғма ахборот-таҳлил департаменти мудири ўринбосари бўлган.\nАввалроқ — 2012−2015 йилларда — Меҳнат ва аҳолини ижтимоий ҳимоя қилиш вазирлиги (ҳозирги — Бандлик ва меҳнат муносабатлари вазирлиги) Аҳоли бандлиги, меҳнат муҳофазаси ва аҳолини ижтимоий ҳимоя қилиш республика илмий маркази директори лавозимида ишлаган.\n2010−2012 йилларда Вазирлар Маҳкамасининг юқоридаги департаментида етакчи ва бош мутахассис, 2007−2010 йилларда Меҳнат вазирлигида турли лавозимларда фаолият олиб борган.\nКейинчалик меҳнат муаммоларини бартараф этиш учун Ўзбекистонда “Меҳнат ва Бандлик муаммолари” билан шуғулланувчи вазирлик ташкил этилиб, ёш ва истеъдодли олим Шерзод Қутбиев вазирликка тавсия қилинади.\nБу энди Шавкат Мирзиёевнинг Президентлик даврига тўғри келади…\nШавкат Мирзиёев Ўзбекистоннинг биринчи раҳбари этиб сайланганидан кейин мамлакат ижтимоий сиёсий ҳаёти том маънодаги инқилобий ўзгаришларга юз бурди.\nШерзод Қутбиев каби ёш ва истеъдодли, қалби яратувчилик ишқи билан тўлиб тошган ғайратли ва ташаббускор мулозимлар даври бошланди.\nЛекин ҳар бир давлатнинг ривожланиш ва тараққиёт жараёни – жуда қийин ва машаққатли бўлгани каби, Ўзбекистонда ҳам Президент сиёсатини, унинг кадрларини шантаж ва саботаж қилишга уринишлар бўлди.\nҲар бир кишининг умр йўлларида “Нур борки, соя бор” деганларидек, жумладан бугунги қаҳрамонимиз Шерзод Қутбиев ҳаётида ҳам баъзи ноҳақликлар юз беради. Давлат раҳбарининг назарига тушиб, жуда тез кўтарилиб бораётган ёш ва навқирон мулозим ўз жойини йўқотишдан қўрқиб қолган баъзи маҳаллий раҳбарларнинг тинчини йўқотади.\nШерзод Қутбиев хизмат сафари билан Фарғонага борганида унга нисбатан очиқдан очиқ шантаж уюштирилади.\n“Меҳнат муаммолари ва одамларни доимий иш билан таъминлаш истиқболлари” ҳақида ўтган мажлисда яхшигина маърўза қилиб, иштирокчилар эътиборини қозонган Меҳнат вазири иш вақти тугаб, кун кеч бўлганида ниҳоят узоқ вақтдан бўён кўрмаган ёшликдаги дўстлари ва синфдошлари билан дийдорлашиш учун чойхонадаги бир пиёла чойга боради.\nФарғонанинг чойхоналари водийга ташриф буюрган меҳмонларнинг энг суюкли ва дилкаш маскани экани ҳаммага маълум. Бунинг устига ўзинг асли фарғоналик бўлсанг, болалагинг ўтган гўшаларни, синфдошлар билан юрган кўчаларни эслаш ва хотирлашни ким ҳам қўмсамайди дейсиз.\nЎзбекистоннинг ёш ва навқирон вазири Шерзод Қутбиев ҳам ана шундай кайфиятда ўз синфдошлари билан учрашади. Чойхонадаги бир чўқим ош устида ёшликдаги дўстлар – асосан синфдошлар бари жамулжам бўлишади…\nЛекин у Тошкентга қайтганидан кейин ёшликдаги синфдошлар билан Фарғонанинг сўлим чойхонасида ўтган бу машварат, бу “чойхўрлик” – Ўзбекистоннинг энг нуфузли нашрларининг бирида “маишат ва майхўрлик” деб талқин этилади.\nҲолбуки водий чойхоналарида ичимлик истеъмол қилинмаслигини, бу ерларда ахлоқ одоб, маданият ва маънавият масалалари анча юқори савияда эканини меҳмондўст ва меҳри дарё водийликлар яхши билишади.\nЛекин кимларгадир ёш ва истиқболли мулозимни бадном этиш, шантаж қилиш орқали каръерасига болта уриш Фарғонада кимларгадир жуда керак эди, шекилли…\nБу воқеалар шов шуви тугамай туриб, Шерзод Қутбиев кутилмаганда Меҳнат вазирлигидан – Президент маслаҳатчиси лавозимига кўтарилиб кетди.\nУ энди республикада кадрлар сиёсати билан шуғулланади. Давлат раҳбарининг бу тайинлови – қалби ва қўли тоза бўлмаган аксарият мулозимлар юрагига ғулғула солди.\nШавкат Мирзиёев Ўзбекистонда олиб бораётган ўзгариш ва тайинловларга таъсир ўткариш ва давлат раҳбарининг бу янги сиёсатини бошқарувчи кучларга бевосита алоқадор бўлиш ҳисси кўпларга тинчлик бермай келаётгани ҳам сир эмас.\nАна шулар бари бир бўлиб, энди Шерзод Қутбиевни халқаро майдонда – хориж матбуотида ҳам бадном қилиш режасини тузадилар…\nЖиззахда бир муддат яшаган ва ишлаган, аслида эса фарғоналик бўлган журналист Улуғбек Ашурни мен анчадан бўён яхши танийман.\nУни камтар ва камсуқум, ўз устида изланувчан, истеъдодли ижодкор деб биламан.\nЛекин кейинги пайтда у Президент Мирзиёев қариндошлари изига тушганини ва улар ҳақида пашшадай нарсаларни филдай қилиб – аюҳаннос солишни одат қилганини қоралайман.\nБуни унинг ўзига ҳам бир неча бор айтдим. Унга нотўғри ахборот бераётганлар, ёлғон маълумот билан уни чалғитаётганлар – давлат раҳбаридан айнан Улуғбекнинг қўли билан ўч олаётган аламзада кимсалар эрта бир кун унинг юзини эл-юрт олдида тамомила шувит қилиб қўйиши мумкинлиги қайта ва қайта таъкидладим.\nМенинг бу сўзларимни Улуғбек қандай тушунди, билмадим. Лекин мени бугун – унинг эрта бир кун Президент ва унинг қариндошлари ҳақида эълон қилаётган ахборотлари ростдан ҳам ёлғон ва бўҳтон эканини билиб қолгандаги ҳолати кўпроқ ўйлантиради.\nЯқинда Улуғбек ўзининг “Негатив” кўрсатувида Президент Шавкат Мирзиёевнинг назарига тушиб, масъулиятли вазифага тайинланган Шерзод Қутбиевни нишонга олибди. Уни ҳам Президент оиласининг қариндошлари рўйхатига тиркабди.\nХусусан, у вазир бўлган даврда вазирлик лицензиясини олган қандайдир фирмага Қутбиевни ҳомийликда айблабди.\nЭнг қизиғи, уни Президент рафиқасининг қариндоши деб эълон қилибди…\nБиз бу масалани ўрганиш учун Тошкентдаги расмий ва норасмий манбаларимизга мурожаат қилдик.\nУлардан уч масалада бизга аниқ тиниқ маълумот беришларини сўрадик.\nБиринчидан: Шерзод Қутбиев Меҳнат вазири бўлганида Фарғонада “маишат ва майхўрлик” қилганмиди?\nИккинчидан: Одамларни ишга жойлаб қўйиш ваъдаси билан қаллоблик қилиб, уларни чув туширган “Хуман” фирмасига у ростдан ҳам алоқадорми?\nВа ниҳоят учинчидан: У ростдан ҳам Президент оиласига қариндошми?\nТошкентдан келган аниқ тиниқ маълумот ва ҳужжатларни ўқирканмиз, бугунги ўзбек журналистикаси ёлғон ва бўҳтон ахборотларни тарқатиш борасида бошқа давлатларга қараганда ниҳоятда илгарилаб кетганини сездик.\nБиринчидан: Шерзод Қутбиев Фарғонада хизмат сафарида бўлганида кечқурун чойхонада синфдош дўстлари билан бир пиёла чой ичгани рост. Лекин матбуотда ёзилганидек “Маишат ва майхўрлик” бўлгани ғирт ёлғон ва тўҳмат бўлиб чиқди.\nИккинчидан: Меҳнат вазирлиги лицензиясини олган фирма қаллоблик қилиб, одамларни алдаган бўлса, бу жиноятнинг фош этилишида айнан Шерзод Қутбиевнинг ташаббускорлигини алоҳида таъкидлаб ўтиш лозим. ДХХ, Бош прокуратура ва Ички Ишлар вазирлигидаги манбаларимиз бизга айнан Шерзод Қутбиев ташаббуси билан бу фирибгарлик иши тергов қилинаётганини тасдиқлашди. Тергов давом этмоқда ва у адолат тантанасини албатта маҳкамага олиб чиқади. Ўзбекистонда энди ҳеч ким ва ҳеч қачон ўғри ва муттаҳамларни ҳимоя қилмайди, жиноят қилган фирибгар кимсалар албатта ўз жазосини олади. Шавкат Мирзиёев даврида бошқача бўлиши мумкин эмас!\nВа ниҳоят учинчидан: Шерзод Қутбиевнинг Президент оиласига қариндошлиги мутлақо ёлғон ва бўлмаган гап.\nУ Фарғонада туғилган, холос. Лекин Президент оиласига яқинлиги – қариндошлиги ўйлаб топилган, тўқиб чиқарилган чўпчак ва фантазиядан, афсонадан бошқа нарса эмас.\nШерзод Қутбиев икки миллионлик Фарғона аҳолиси каби Президент оиласига ҳамшаҳар ва ҳамюрт бўлиши мумкин. Лекин унинг қариндошлиги – ҳақиқатга зид.\nПрезидент оиласи билан Қутбиевлар оиласининг ҳаёт йўллари умр чорраҳаларида мутлақо кесишмаганини фарғоналиклар яхши билишади…\nЎзбекистонда бугун Президент кадрларини шантаж қилиш, уларни эл-юрт кўзи ўнгида ёмонотлиққа чиқариш ва обрўсизлантириш кампанияси авж олганини алоҳида таъкидлаб ўтишни истардик.\n“Андишанинг отини қўрқоқ” қўядиган бу шантаж ва саботажчиларни фош қилишни ўзбек журналистлари ўйлаб кўрсалар ёмон бўлмасди.\n“Кадрлар ҳамма масалани ҳал қилади” (“Кадры решают все”) деб бежиз айтишмаган.\nШунинг учун ҳам ғоявий ғанимлар ва аламзада кимсалар бугун Ўзбекистонда Президент олиб бораётган улуғвор ўзгаришлар дохил кадрлар сиёсатини ёмонотлиққа чиқариш ва шантаж қилишни ўз олдиларига мақсад қилиб қўйган кўринадилар.\nЎзбекистонда Қонун ҳамма учун баробар эканини улар яхши билиб қўйиши керак.\nБировнинг номига тўҳмат ёғдириб, қоралаётганлар ҳам, уларнинг бу ёлғон тўҳматларини, иғво-ю, шантажларини бемалол нашр этаётганлар ҳам.\nАна шу оддий ҳақиқатни бугун мамлакат ичкари ва ташқарисидаги ҳамкасбларимизга эслатиб қўйсак, фойдадан холи бўлмаса керак…\nШерзод Қутбиевнинг янги фаолияти муваффақиятли бўлишини истаймиз.\nЎз илмий ишларида тадқиқ қилган ўта муҳим ва долзарб мавзуни энди ростдан ҳам янгиланаётган Ўзбекистон ҳаётига тадбиқ этишларига омад тилаймиз.\nЗотан, у киши тадқиқ қилган мавзудаги уч соҳа: Давлат хизмати мулозимлари, Вакиллик органлари ва Президент Бошқаруви – жамиятнинг янги ва улуғ мақсадлари йўлидаги ҳамкорлигини таъминлашга эришилса, бу уч ажралмас соҳанинг бир бутунлиги, бир тану, бир жонлиги таъминланса – Ўзбекистон ўз олдига қўйган улуғвор вазифаларни шараф билан адо этажак.\nАйнан шунинг учун ҳам юртимиздаги барча адолатпарвар инсонлар – Шавкат Мирзиёев мамлакатда олиб бораётган инқилобий ўзгаришларга камарбаста бўлаётган Шерзод Қутбиев каби садоқатли ва ташаббускор мулозимларни ҳар қандай вазиятда ҳам ҳимоя қила олиши ва қўллаб қувватлаши лозим эмасми?\nРостини айтганда, Фарғонадан эсган тўҳмат шамолининг дайди ифорлари фош бўлишини қаҳрамонимизнинг ўзи истамади. Қолаверса, бизнинг ҳимоямизга ҳам у зор эмас.\nАдолатни айтмаслик эса – бизга ёт, касбимизга тўғри келмайди…\nХўш, Шерзод Қутбиевни шантаж қилиш кимга ва нимага керак бўлди?\nБу саволга қисман жавоб бера олдик. Лекин масаланинг бошқа томони ҳам бор.\nИкки қўлимизни кўксимизга қўйиб, инсоф ва диёнат билан айтганда, Шерзод Қутбиевдек ёш бўлса ҳам узоқни кўзлаган, илмий салоҳиятли ва тажрибали кадрларнинг майдонга чиқиши бу, табиийки – жамиятнинг бахти.\nЛекин афсуски, бу ҳаммани ҳам қувонтиравермайди. Айниқса, коррупция ботқоғига ботган – “ўзига хон – кўланкаси майдон” арбобларнинг ичига ғулғула тушиши – тинчи йўқолиб, уйқуси қочиши турган гап.\nШу маънода бугун Фарғонадан эсган айрим нохуш шамоллар билан бирга хориждаги баъзи аламзада ҳамкасбларимизнинг бирлашиб кетишидан ажабланмаса ҳам бўлади:\nЎзбек халқининг “Кўр кўрни – қоронғида топади!” деган ҳикмати яна бир бор ўз тасдиғини топган бўлса, не ажаб…\n10 ноябрь 2019 йил, Торонто шаҳри, Канада.\nИсмат Хушев: Олти хотинли вилоят ҳокими Жиззахда шошилинч тўй бошлади…\nИсмат Хушев: “Бош демократ” – бебошлик гирдобида…\n11/11/2019 at 1:39 AM\nАссалому Алайкум Исматжон Ака! Укамиз Олим, Жиддий, хамма хам ботина олмайдига мавзусидаги докторлик диссертацияси Шерзод Кутбиев кандай Жасур йигит ва оиласи ижтимоий холати ПОКИЗА Инсон эканлигидан далолат. Мевали дарахтга тош отилади. Хайём бобомиздан ажойиб Инсон табиатига хос булган Беайб ПАРВАРДИГОР талкинига мос равишда Ёзганлар: АХИР БУ ДУНЁДА БЕГУНОХ КИМ БОР? НЕЧУК ЯШАЙ ОЛДИ БУЛМАЙ ГУНОХКОР. ЁМОНЛИК КАЙТАРСАНГ ЁМОНЛИГИМГА, ФАРКИМИЗ НЕ БУЛДИ АЙТ ПАРВАРДИГОР? Ленин эса, Хатосиз Инсон йук. Кичкина хато килиб, тез тузатадиган ОДАМ Аклли. Шерзоджон лавозими Ута жиддий погона булиб, содир этилажак арзимас, Кичкина Адашиш? Президентга рукач этилади. Шунинг учун Шерзоджондан Лавозим сохасидаги илмий иш хулосаларига нисбатан 10-100-1000 карра ХУШЁР булишларини тавсия этган булардим. Якинда Мулохазаларини нотугри талкин этган, ВВС журналисти билан сухбатда СОДИК САФАЕВ Журналистни талкинини нотугри эканлигини, МОХИРОНА хавас этса Арзугулик исботладилар. Шерзоджон Лавозимингиз Жиддий-НОЁБ, Яхши, Билимли, Хаёт тажрибасига эга Одамларга тахлид ва Урганиш Фойдадан холи эмас. Лавозимингиз Ёшингиздан катъий назар кечирим сурайдиган? Аммо Жавохир насихатларимиз олсангиз? ДУРГА айланиши Шубхасиз, Имоним Комил. Рахмат САБРИНГИЗГА, Айникса ЭРИНМАГАН мехнати учун Исмат Хушевга.


24.09.2021 17:15 0 2313\nБугун, 24 сентябрь кунидан бошлаб «Жиззах автомобил заводи» томонидан Соғлиқни сақлаш вазирлиги тиббиёт муассасаларига Volkswagen Caddy русумидаги тез ёрдам автомобилларини етказиб бериш бошланди. Бу ҳақда «Xabar.uz» мухбири хабар бермоқда.\nМазкур тез тиббий ёрдам автомашиналари Ўзбекистоннинг барча вилоятларига етказиб берилади.\nVolkswagen Caddy тез ёрдам автомобиллари шаҳар транспортида юқори сифат ва яхши техник кўрсаткичлар билан ажралиб туради. Зарурат бўлганда, беморга ҳаракатни тўхтатмасдан тўғридан -тўғри машинада тиббий ёрдам кўрсатилиши мумкин. Шу сабабли аҳолига тиббий ёрдам кўрсатиш самарадорлиги ва сифатини ошириш учун Volkswagen Caddy тез тиббий ёрдам автомобиллари танланган.\nДамас тез тиббий ёрдам Volkswagen Caddy\nҲодиса 30/09, 23:24\nШаҳрисабзда «Дамас» ёниб кул бўлди (Фото)\nАвто 27/09, 16:49


15:16 30.01.2016 (Янгиланган 15:21 30.01.2016)\nСўнгги ўн йилликлар давомида Ғарб Россия ҳарбий техникаси ривожига истеҳзо билан қараб келарди. Аммо у яқинда Москва қурол-аслаҳа соҳасида ақл бовар қилмас ютуқларга эришганини тан олишга мажбур бўлди...\nТОШКЕНТ, 30 янв — Sputnik. Сўнгги ўн йилликлар давомида Ғарб Россия ҳарбий техникаси ривожига истеҳзо билан қараб келарди. Аммо у яқинда Москва қурол-аслаҳа соҳасида ақл бовар қилмас ютуқларга эришганини тан олишга мажбур бўлди.\nРоссия ҳарбий техникани яратиш борасида юқори технологияларни ишга солиб Ғарб ва Исроил давлатини “шок”ка туширди, деб ёзади Independent, деб ёзади Independent нашри, РИА Новости хабари асосида.\nЯқин-яқинларгача Ғарб ҳарбий амалдорлари Россия стратегияси ва ҳарбий техникаси ҳақида — “эскирган”, Россия ҲҲК фойдаланадиган ракеталар тўғрисида — “иш бермас”, Россия Ҳарбий Денгиз Флотини эса, умуман, “занглаб қолган” дея оғиз тўлдириб гапиришар эди. Аммо Суриядаги ҳарбий операциялари давомида Россия ўзининг нималарга қодирлигини кўрсатиб қўйганидан сўнг, Ғарб ўзини йўқотиб, довдираб қолди, деб ёзилади мақолада.\nТаъкидлаш жоизки, АҚШ бошчилигидаги коалиция бир ойда амалга оширган учишларни Россия қирувчилари ўз вақтида бир кунда амалга оширган ҳолатлар бўлган. Россия Ҳарбий-денгиз флоти кучлари эса Каспий денгизидан туриб 900 милдан олис масофага ракеталарни учиришди.\nАҚШ армиясининг Европадаги Бош қўмондони Бен Хожес яқинда шундай дея таъкидлади: “Россиянинг Сурия ва Украинадаги радио-электрон кураш воситалари ривожи… ақл бовар қилмас даражада".\nАҚШ армиясининг Европадаги вакили генерал Фрэнк Горенцнинг фикрича, Россия Қрим яримороли ва Калининградда шундай турдаги ҳаво мудофаа комплексларини жойлаштирмоқчики, натижада, ҳатто, НАТО ўзига аъзо баъзи бир туманлар, жумладан, Польшага хавфсизлик борасида ёрдам беролмай қолиши мумкин.\nИсроил ҳам, деб ёзади Independent, Россиянинг ҳарбий томондан тобора кучайиб бораётганидан хавфсирамоқда. Сабаби, русларнинг илғор қурол-аслаҳалари, жумладан, С-400 зенит-ракета комплекси Эрон қўлига тушиб қолиши мумкин. Эрон эса Исроил томонидан “ўта хавфли” душман сифатида қабул қилиниб келиниши сир эмас…\nРоссиянинг Сурияда иштироки ҳолатни бутунлай ўзгартирди. Ҳозирда Сурияда рўй бераётган воқеалар қай томонга ўзгариши фақат Россия президенти Владимир Путинга боғлиқ, деб ёзади Independent.


Уйқудан уйғониб, (этагида) нам кўрмоқ ва иҳтилом бўлганини (уйқусида булғанганини) эслай олмаслик\nОиша (розияллоҳу анҳо)дан ривоят қилинди; айтдилар: Расулуллоҳ саллаллоҳу алайҳи ва салламдан, (этагида) нам топган, аммо иҳтилом бўлганини эслай олмаган киши ҳақида савол сўралди. «Ғусл қилади», дедилар. Ва яна иҳтилом бўлганини пайқаган, аммо (этагида) нам топмаган киши ҳақида сўралди. «Унда ғусл қилмайди», дедилар. Умму Салама дедики, «Ё Расулуллоҳ! Агар аёл киши ҳам иҳтилом бўлиб қолса, ғусл лозимми?» «Ҳа, - дедилар, - чунки аёллар (яратилиш ва табиатда) эркакларга ўхшашдир».\nБу ҳадисни, яъни Оиша (розияллоҳу анҳо)нинг «нам топган, аммо иҳтилом бўлганини эслай олмаган киши» ҳақидаги ҳадисини ёлғиз Абдуллоҳ ибн Умар, Убайдуллоҳ ибн Умардан ривоят қилди. Лекин Яҳё ибн Саъид, Абдуллоҳ ибн Умарни ҳадис бобида хотираси жиҳатдан заиф деб билади.\nПайғамбар саллаллоҳу алайҳи ва салламнинг саҳобаларидан ва тобиъийндан бўлган кўпгина илм аҳлининг қавли будир: уйқудан уйғонганда, этагида нам топган киши ювинади (ғусл қилади). Суфён Ас-Саврий ва Аҳмаднинг қавли ҳам шудир.\nТобиъийндан бўлган баъзи илм кишилари бундай дейди: Агар нам нутфа (маний) нами бўлса, ғусл лозим бўлади, Шофиъий ва Исҳоқ шундай тўхтамдалар.\nИҳтимол бўлганини пайқаса-ю, лекин этагида намлик топмаса, илм аҳлининг ҳукмига кўра, ғусл лозим бўлмайди.


Вьетнамдаги хорижий сармоялар икки ой ичида 135 фоизга кўтарилди\n14:02 / 29.02.2016\nВьетнам иқтисодидаги хорижий сармояларнинг ҳажми жорий йилнинг биринчи икки ойида деярли 2,8 млрд. долларни ташкил этди. Бу кўрсаткич 2015 йилнинг шу давридаги натижа билан солиштирганда 135 фоизга ортганини кўриш мумкин. Бу маълумот Вьетнам Инвестиция ва режалаштириш вазирлиги қошидаги Хорижий инвестиция агентлигининг бугунги маърузасида чоп этилди.\nМаърузада қайд этилишича, йил бошидан мамлакатда жами 1,9 млрд. доллар капитал ҳажми билан 291 та янги лойиҳаларга лицензиялар берилган. Айнан шу вақт мобайнида сармоядорлар вазирликдан умумий қиймати 898,3 млрд. доллар бўлган мавжуд 137та лойиҳалар капиталини оширишга руҳсат олди.\nБу йилнинг бошида барча хорижий сармояларнинг асосий қисми – 71,2 фоизини (2 млрд. доллар атрофида) қайта ишлаш саноати жалб этди. Кейинги ўринда хорижликлар 210 млн. доллар сармоя киритган кўнгилочиш ва хизматлар соҳаси туради. У 2016 йил Вьетнамда умумий ҳажми 7,5 фоиз бўлган хорижий сармояни ташкил этади.


Архитектура-қурилиш институти учун янги бино қурилмоқда - 03.02.2017, Sputnik Ўзбекистон\nАрхитектура-қурилиш институти учун янги бино қурилмоқда\nҲозирча эса олий ўқув юртининг бир қисми Навоий кўчасидаги эски бинода, бир қисми эса Тошкент молия институти биноларидан бирида жойлашади 03.02.2017, Sputnik Ўзбекистон\n© Новости УзбекистанаАрхитектура-қурилиш институти\nҲозирча эса олий ўқув юртининг бир қисми Навоий кўчасидаги эски бинода, бир қисми эса Тошкент молия институти биноларидан бирида жойлашади\nТОШКЕНТ, 3 фев — Sputnik. Тошкентнинг Мирзо Улуғбек тумани Қорасув-4 массивида Архитектура-қурилиш институти учун янги бино қурилиши бошланди, деб хабар бермоқда NUZ.UZ.\nҲозирча эса олий ўқув юртининг бир қисми Навоий кўчасидаги эски бинода, бир қисми эса Тошкент молия институти биноларидан бирида жойлашади. Молия институти ректоратидагиларнинг билдиришича, Кичик ҳалқа йўли ва Шароф Рашидов шоҳкўчаси кесишмаларидаги бинолар архитектура-қурилиш институтининг икки факультети вақтинча жойлаштирилиши учун бўшатилган.\nИнститут бир-бир ярим йилдан сўнг янги бинога кўчиб ўтиши режалаштирилган.\nТошкент архитектура-қурилиш институти 1991 йил 6 майда Ўзбекистоннинг биринчи президенти Ислом Каримов фармони билан ташкил этилган. Институтда 13та бакалавриат йўналиши ва 20та магистратура мутахассисликлари бўйича 2000дан ортиқ талаба таҳисл олади.


ЎзА - Бадминтон ва стол тенниси бўйича Тошкент шаҳридаги маҳаллаларнинг чемпионлари аниқланди\nБадминтон ва стол тенниси бўйича Тошкент шаҳридаги маҳаллаларнинг чемпионлари аниқланди\nМаҳалла ёшлари орасида миллий ва оммавий спорт турларини тарғиб этиш ва кенг оммалаштириш, уларни спорт мусобақаларига фаол жалб қилиш, иқтидорли спортчиларни аниқлаш ҳамда ёшларнинг бўш вақтларини самарали ташкил этиш, ёш авлод орасида соғлом турмуш тарзини қарор топтириш, ёш оилалар ўртасида ҳамжиҳатлик ва иноқликни янада кучайтириш мақсадида Фуқароларнинг ўзини ўзи бошқариш органлари томонидан бир неча йиллардан бери ёшлар ва вояга етмаганлар ўртасида анъанавий тарзда “Маҳалламиз паҳлавонлари”, “Футболимиз келажаги”, шахмат-шашка бўйича оилалар ўртасида “Биз ақл-идрокли оилалармиз”, “Отам, онам ва мен – спортчи оила”, енгил атлетиканинг спринт йўналиши бўйича “Биз эпчил ва чаққонмиз”, стол тенниси бўйича “Маҳалламиз стол теннисчилари”, бадминтон бўйича “Маҳалламиз бадминтончилари” шиорлари остида спорт мусобақалари ўтказиб келинади.\nДавлатимиз раҳбари томонидан илгари сурилган ёшлар билан ишлашни самарали ташкил этишда маданият, санъат, спорт, ахборот технологиялари ва китоб ўқишга қизиқишини ошириш бўйича 5 та муҳим ташаббусини маҳалла фуқаролар йиғинларида кенг жорий этиш мақсадида Фуқароларнинг ўзини ўзи бошқариш органлари фаолиятини мувофиқлаштириш бўйича Тошкент шаҳар кенгаши ҳамда ҳамкор ташкилотлар билан биргаликда Яккасарой тумани 1-сонли болалар ва ўсмирлар спорт мактабида “Маҳалламиз стол теннисчилари” ва Маҳалламиз бадминтончилари” спорт мусобақасининг Тошкент шаҳар босқичлари ўтказилди.\nМусобақада маҳаллалараро ва туман босқичида ғолиб чиққан 11 та тумандан спортчи ёшлар иштирок этди. “Маҳалламиз бадминтончилари” мусобақаси якунига кўра 13-14 ёшли ўғил-қизлар ўртасида совриндорлар учлиги қўйидагича кўриниш олди:\n1-ўрин. Артём Барисов – Миробод тумани Иноқобод маҳалласи,\n2-ўрин. Бобур Шомуродов – Юнусобод тумани Шайх Шивли маҳалласи,\n3-ўрин. Наврўзбек Раҳимбердиев – Учтепа тумани Найман маҳалласи.\n1-ўрин. Севара Исоқова – Миробод тумани Тонг юлдузи маҳалласи,\n2-ўрин. Комила Эгамбердиева – Юнусобод тумани Шайх Шивли маҳалласи,\n3-ўрин. Фарангиз Аҳмаджонова – Шайхонтоҳур тумани Белтепа маҳалласи.\n“Маҳалламиз стол теннисчилари” мусобақасининг Тошкент шаҳар босқичи ҳам ўта қизғин ва муросасиз курашларга бой тарзда ўтди. Унга кўра 11-12 ёшли ўғил-қизлар ўртасида кучли учлик қуйидагича кўриниш ҳосил қилди:\n1-ўрин. Нодирбек Худоёров – Чилонзор тумани Нафосат маҳалла,\n2-ўрин. Амирхон Шомуродов – Юнусобод тумани Шайх Шивли маҳалласи,\n3-ўрин. Рихситилла Тўлаганов – Сергели тумани Навқирон маҳалласи.\n1-ўрин. Лола Қаҳрамонжонова – Чилонзор тумани 3-Чарх Камолон маҳалласи,\n2-ўрин. Ширина Назарова – Бектемир тумани Олтинтопган маҳалласи,\n3-ўрин. Екатерина Югина – Яккасарой тумани Муҳандислар маҳалласи.\nМусобақалар якунида ғолиб ва совриндорлар, шунингдек барча иштирокчилар Фуқароларнинг ўзини ўзи бошқариш органлари фаолиятини мувофиқлаштириш бўйича Тошкент шаҳар кенгаши ҳамда Тошкент шаҳар касаба уюшмасининг эсдалик совғалари ва дипломлар билан тақдирланди.


Еврогуруҳ яқин кунларда Грецияга 2 млрд евролик ёрдам пули ажратиш ҳақидаги қарорни қабул қилади\n18:48 / 09.11.2015\nЕврогуруҳ Греция томонидан унга 2 млрд евролик янги ёрдам транши ажратиш учун мезонларни бажаришини муҳокама қилади, бу қарор яқин кунларда қабул қилинади. Бу ҳақда иқтисодий ва молиявий масалалар бўйича еврокомиссар Пьер Московиси айтди.\n“Мен Грециядан келдим ва Еврокомиссияга Грециянинг бюджет вазифаларни бажариши бўйича маълумот бердим. Биз ҳозирча 2 млрд евролик кейинги ёрдам траншини ажратиш бўйича келишувга эришмадик, бироқ бу яқин кунларда юз бериши мумкин”, деб айтди Московиси.\nМосковисининг таъкидлашича, Греция бюджет дефицити ва ишсизлик даражасини камайтиришга муваффақ бўлди, бироқ “бундан ҳам кўпроқ натижалар, бундан ҳам юқорироқ иқтисодий ўсиш суръатлари зарур”.


Нуҳ тўфони жумбоғи | www.ziyouz.uz\nБош саҳифа АжойиботларНуҳ тўфони жумбоғи\nМуқаддас китоблар орқали Нуҳ пайғамбар даврида ер юзини сув босгани хусусида ўқиганмиз. Эндиликда олимлар бу мислсиз тўфон ҳақиқатда ҳам юз берганини илмий жиҳатдан исботлашга ҳаракат қилишмоқда. Жаҳон уммонларидан минглаб километр олисларда денгизникидек шўр сувли кўлларнинг мавжудлиги Нуҳ тўфони қолдиқлари сифатида қаралмоқда.\nФаразлар кўп. Уммонлар юзасига астероид ёки комета қулаб, улкан тўфон пайдо бўлиши ёки ҳароратнинг глобал даражада исиши туфайли ер сатҳидаги музлар эриб, ҳаммаёқни сув босиши мумкин. Ёхуд ҳарорат кескин совиб, ҳосил бўлган музлар дарёлар оқимини тўсиб, денгизлардаги сув сатҳи кўтарилиб кетган бўлиши ҳам мумкин. Айрим олимлар эса Ер қутбларининг силжиши ёки ўрин алмашиши туфайли қуруқликда бир неча километрлик пўртана ҳосил бўлган, деб ҳисоблайди.\nБироқ яқингача ҳам таянишга арзийдиган жиддий илмий маълумот мавжуд эмасди. Яқинда Nature журналида шов-шувли тадқиқот натижалари эълон қилинди. Бу борада ақлга сиғмайди деб келинган фаразлар эндиликда реал ҳақиқатга айланмоқда. Нуҳ тўфони юз беришига сабаб бўлган сув ер қаърининг ўзидан чиққан деган фараз ақл бовар қилмайдиган ҳодиса эмас экан. Сайёрамизнинг ички қатламларида улкан сув заҳиралари мавжудлиги аниқ бўлиб қолди. Улардаги обиҳаёт билан Тинч океани каби ўнлаб уммонларни сувга тўлдириш мумкин экан.\nКанаданинг Альберта университети олимлари Бразилиядан топилган ноёб олмос заррасини таҳлилдан ўтказиб, шундай хулосага келишди. Вазни граммнинг ўндан бир улушига тенг бу олмос 500 км. чуқурликдаги ер қаърида ҳосил бўлган. Энг муҳими: олмос таркибида рингвудит минералининг жимитдек кристали бўлиб, у пайдо бўлганидан бери шу ҳолича қолиб кетган. Г.Пирсон олиб борган геокимёвий таҳлиллар обиҳаёт ичида ҳосил бўлган рингвудит таркибида бир ярим фоиз сув мавжудлигини кўрсатди.\nҲозирги илмий тасаввурларга кўра, рингвудит Ернинг улғайиш қисмига доир асосий унсур бўлиб, бир неча юзлаб километр чуқурликда мавжуд бўлади. Дастлабки ҳисоб-китобларга кўра, Бразилиядан топилган рингвудит минерали таркибидаги бир ярим фоиз сув ернинг ўша қатламига нисбатан қиёслаганда тахминан ўндан ортиқ Тинч океани сувига тенг келади.\nБу ер қаърида катта сув заҳираси борлигини исботловчи ягона исбот. Бир неча йил аввал Вашингтон университетининг сейсмология бўйича профессори М.Вайсешин раҳбарлигидаги тадқиқотчилар ҳам ер остида катта уммонлар мавжуд, деган фикрни билдиришганди. Улар зилзилани аниқлашга доир сейсмограмма ёзувларини тадқиқ этиб, зилзила тўлқинларининг ер қобиғи ва мантия қатламида қандай ёйилишини кузатиб шундай хулосага келишган. Тахминан 600 минг сейсмограмма ёзувларини кузатиб, ҳайратга тушишган. Зилзила тўлқинларининг тарқалиш хусусияти Евроосиё материгининг шарқий қисмида ҳамда Шимолий Америка қитъаси остида катта сув ҳавзалари мавжудлигини кўрсатган.\n— Бўйлама сейсмик тўлқинлар тебранишининг сўниш манзараси шундан далолат беради, — дейди профессор. — Сейсмик тўлқинлар сув бор жойга келганда, одатда, шундай тебранади.\nБундан аввалроқ Англиянинг Манчестр университети олимлари ҳам 1500 километр чуқурликдан отилиб чиқаётган карбонат кислота таркибидан денгиз суви изларини топишганда бунга ҳеч ким ишонмаганди. Энди бунинг боиси ойдинлашмоқда.\nСув ер қаърига қандай кириб қолган, деган савол туғилади. Бу ҳали маълум эмас, балки у сайёранинг ўзи билан биргаликда ҳосил бўлгандир. Эҳтимол сайёранинг ўзи битта катта уммондан иборат бўлган. Юпитернинг йўлдоши — Европа айнан шундай-ку!\nТахминларга кўра, ер қаъридаги сув вақти-вақти билан юзага чиқиб туради. Сўнгра яна изига қайтади. Илмий тил билан айтганда ер гидросфераси ўрин алмашади. Эҳтимол сайёра қобиғи ва мантия қатламида қандайдир сурилишлар рўй берар. Дарвоқе, уммонлар тубида шундай ғалати туйнуклар борки, сув 400 даража ҳароратда фавворадай отилиб туради. Шунданми, “қора кашанда”лар деб аташади. Жуда қадим замонларда ер остидаги сув ҳавзалари ўзан топиб, ёрилган қозондан отилган буғдай, юқорига ўрлаган бўлса-чи?! Ўшанда уммонлар сатҳи кўтарилиб, осмонда булутга айланган буғдан ҳосил бўлган шаррос ёмғир қирқ кечаю кундуз тинмасдан ёғиб, Нуҳ тўфони юз берган бўлиши мумкин.\n«Ўзбекистон адабиёти ва санъати» газетаси, 2014 йил 13-сон\n← Аввалги Аввалги Муҳаммад Юсуф (1954-2001)\nКейинги → Кейинги: Президент Хитой Ташқи ишлар вазирини қабул қилди


Бектемир тумани “QUYUV MEXANIKA ZAVODI” шўъба корхонаси қошида фаолият юритаётган партия қуйи бўғинининг ҳисобот-сайлов йиғилиши бўлиб ўтди.\nЙиғилишда БПТ билан ишлашда уларнинг самарадорлигини ошириш, аъзоларининг сифат таркибини яхшилаш, партия электорати учун тегишли бизнес муҳитини яратиш, шунингдек, қуйи бўғиннинг ўтган йилда амалга оширган ишлари сарҳисоб қилиниб, жорий йилда таянч нуқта олдида турган устувор вазифалар белгилаб олинди.\n–Таянч нуқталар фуқароларнинг талаб-эҳтиёжлари ва муаммоларидан яхши хабардор бўлиши керак. У аҳоли билан партия ўртасидаги кўприк, – дейди БПТ раиси К.Рашидов. – Қуйи бўғинлар қанчалик фаол бўлса, партиямизга ишонч ҳам шунчалик кучаяди. Шу боис, имкон қадар кўп вақтимизни одамлар орасида ўтказишга, фуқароларни ўйлантириб келаётган муаммоларни депутатлик гуруҳлари билан биргаликда ҳал этишга жиддий эътибор қаратамиз.\nШунингдек, йиғилишда ҳисоботдан ташқари кун тартибига киритилган БПТ раиси ва унинг ўринбосарини сайлаш, қуйи партия ташкилотининг 2019 йилга мўлжалланган иш режасини тасдиқлаш каби масалалар ҳам кўриб чиқилди.\nЙиғилиш сўнгида ишончни оқлаган К.Рашидов БПТ раислигига қайта сайланди.


21.10.2017 13:55 | Терма жамоалар\n3 дақиқадан кейин Таиланд U-19 термаси аъзоси Оррапан ҳимоячилар хатосидан унумли фойдаланиб, мувозанатни тиклади — 2:2. Ўйин якунига қадар ҳисоб ўзгармади ва Ўзбекистон U-19 термаси Осиё чемпионатини дуранг билан тугатди.\nПараллель равишда кечган “А” гуруҳининг яна бир ўйинида пешқадамлар КХДР ва Хитой ўзаро куч синашди. Мазкур ўйинда КХДР U-19 аёллар термаси 2:0 ҳисобида ғалаба қозонди.\nГоллар: Каннаят Четтабутр (45), Оррапан (71) – Диёра Ҳабибуллаева (9, 67)\n“А” гуруҳи 3-туридан кейин турнир жадвалидаги ҳолат қуйидаги кўринишни олди. Ўзбекистон U-19 аёллар термаси гуруҳ босқичида 3-ўринни эгаллади ва жаҳон чемпионати йўлланмаси учун курашни тўхтатди. КХДР ва Хитой эса плей-офф босқичида ўз иштирокини давом эттиради.\nМаълумот учун, мазкур мусобақа якунида 1—3 ўринларни эгаллаган терма жамоалар 2018 йили Францияда бўлиб ўтадиган жаҳон чемпионати йўлланмасига эга бўлади.


Манбалар сенатор Мираброр Усмонов комага тушганини хабар қилди – Озодлик радиоси | ДУНЁ ЎЗБЕКЛАРИ | Mobile Version\nМанбалар сенатор Мираброр Усмонов комага тушганини хабар қилди – Озодлик радиоси\n03/13/2019 Ismat Khushev Бош мақола\nМанбалар сенатор Мираброр Усмонов комага тушганини хабар қилди\nСенаторлар Мираброр Усмонов ва Рустам Иноятов\nОлий Мажлис Сенати аъзоси, Миллий Олимпия қўмитаси собиқ раиси 72 яшар Мираброр Усмонов 12 март куни кома ҳолатида Олимпия қўмитаси клиникасининг жонлантириш бўлимига олиб келинган.\nБу ҳақда Озодликка билдирган Сенат ва Олимпия қўмитаси мулозимларига кўра, Усмонов Пахтакор метроси ëнидаги Олимпия қўмитаси клиникасида бехуш ҳолатда қолмоқда.\nУсмонов жорий йил, 1 март куни Тошкентда Олий Мажлис Сенатининг ўн саккизинчи ялпи мажлисида охирги марта кўриниш берган. Мажлисни ëритган журналистнинг айтишича, Усмонов охиригача ўтира олмай чиқиб кетган.\nУсмоновга айнан қандай ташхис қўйилгани ҳозирча номаълум. Яқинларига кўра, Усмонов ўпка ва нафас йўллари билан боғлиқ хасталик боис клиникага келтирилган.\nСенатор Мираброр Усмонов Ўзбекистон футбол федерациясини 2006 йилдан 2017 йилгача бошқарган эди.\nШунингдек, у 2013 йилдан 2017 йилгача Миллий Олимпия қўмитаси раиси бўлиб ишлаган.\nАсли касби ошпаз бўлган ва мустақиллик йилларигача Тошкентдаги турли ресторанларда ошпазлик қилган Усмонов 1990-2005 йилларда савдо вазири ва бош вазир ўринбосари лавозимларида ишлаган.\nЎзбекистонда шакар импорти билан шуғулланган “Баҳо шакар” – Баҳодир Каримжонов 2013 йилда мамлакатдан қочиб чиқиб кетгани ортидан шакар импорти бизнесининг асосий монополисти Мираброр Усмонов экани айтибкелинади.\n03/14/2019 at 4:21 PM\nКаримов даврида кадрларни уз урнига нотугри куйиш окибатида иктисодиёт таназзулга учради. Бир томондан Каримов бошчилигидаги гурухлар мамлакатни талаган булса иккинчи томондан малакасиз кадрлар яъни факат узининг чунтагини уйлайдиган, Мираброр Умоновга ухшаган ошпазлар мансаб курсиларига утирдилар. Натижада мамлакатнинг бойлигини тарелкаларга солиб ма санга, ма санга- деб тепага ташлаб тураверди. Кадрларни танлашда уларнинг билимига эътиборни каратайлик -деган фикр умуман бегона булган давр хукм сурди. Минглаб Билимдон иктисодчилар куча колиб ошпазнинг савдо вазири булиши окибатида Савдо тизими кейинчалик Футбол терма жамоамиз холига вой булди.\nАлвидо, ғўр ёшлигим\n03/14/2019 at 8:12 AM\nБу инсон хам Узбекистан бойликларини кемирди, емокни кусмоги бор дейди… Энди жавоб боради хаммасига.


Тошкентда Redmi Note 10 ва Note 10 Pro моделларининг сотувлари бошланди | Mobinfo.uz\nХитойнинг Сяоми компанияси Ўзбекистонда йил бошида тақдим этилган Redmi Note 10 ва Redmi Note 10 Pro моделларининг сотувларини бошлади. Ҳар икки моделни бирлаштириб турадиган характеристикалар орасида ўз-ўзини тозалаш функциясига эга стереодинамиклар, яхшироқ совутишга хизмат қилувчи икки қатлам графит материал, резиналар ёрдамида мустаҳкамланган портлар (USB-C ва наушниклар разъёми), учта слот (икки SIM-карта ва алоҳида microSD-карта слоти), намлик ва томчилардан ҳимоя, смартфон корпуси ёнига жойлаштирилган бармоқ излари сканери ҳамда 33 Втлик тезкор зарядка кабилар бор.\nRedmi Note 10, фото: 91mobiles.com\nRedmi Note 10 модели 6,43-дюймли Full HD+ AMOLED экран, 13-Мп фронтал камера, 48-Мп асосий камера(Sony IMX582), SoC Qualcomm Snapdragon 678 чипи, 5000 мА·соатлик аккумулятор билан жиҳозланган. Экран Gorilla Glass 3 мустаҳкам ойнаси билан қопланган. Телефон Android 11 ОТ воситасида ишлайди.\nЎз навбатида, техник жиҳатдан мукаммалроқ бўлган Redmi Note 10 Pro модели 6,67-дюймли Full HD+ AMOLED экран (120 Гц), SoC Qualcomm Snapdragon 732G профессори, 16-Мп фронтал камера, 108-Мп асосий камера, 5020 мА·соатлик аккумулятор, NFC модули билан жиҳозланган. Дисплейнинг максимал ёқинлиги 1200 кд/м2. Дисплей Gorilla Glass 5 мустаҳкам ойнаси билан ҳимояланган. Смартфон Android 11 операцион тизими ҳамда MIUI 12 фирма қобиғи ёрдамида бошқарилади.\nТошкентда Redmi Note 10 моделининг 4/128 Гблик версияси 2,425.000 сўмдан сотилмоқда. Ўз навбатида, Redmi Note 10 Pro моделининг 5128 Гблик варианти 3,795,000 сўмдан сотувга чиқди.\n← Realme компанияси биринчи 108-Мп камерали смартфонини тақдим этди Ҳафтанинг энг оммабоп 10 смартфони (12-ҳафта) →


Мақолалар мазкур саъна бўйича сараланган: Четверг, 09 Апрель 2015\nЧетверг, 09 Апрель 2015 11:11\nТадрижий тараққиёт йўли ижтимоий-иқтисодий соҳалардаги муваффақиятларнинг бош омилидир\nИстиқлолга эришганимиздан кейинги ҳар бир йилда Ўзбекистоннинг дунёдаги ривожланган демократик давлатлар қаторидан мустаҳкам жой эгаллаши, жаҳон ҳамжамиятидаги обрўси ва нуфузи юксалиши, халқимиз фаровонлиги янада ошиши йўлида янгидан-янги марралар забт этилмоқда.\nСифати юқори, тежамкор ва қулай\nЮртимизда ишлаб чиқарилаётган мототехника воситаларига ана шундай таъриф берилмоқда. Кеча Тошкент шаҳрида иш бошлаган “Chang Hao Group” масъулияти чекланган жамиятининг тақдимоти бўлиб ўтди. Хитой Халқ Республикасининг “Lifan Industry Group Co.Ltd” компанияси билан ҳамкорликда ташкил этилган мазкур корхона мототехника воситалари ишлаб чиқаришга ихтисослаштирилган.\nЧетверг, 09 Апрель 2015 11:09\nМустақиллик йилларида миллий анъана ҳамда қадриятларимизни, улуғ аждодларимиз номини тиклаш, улар қолдирган бой меросни ўрганиш, тадқиқ ва тарғиб этиш борасида кенг кўламли ишлар амалга оширилмоқда.\nЧетверг, 09 Апрель 2015 11:05\nИспанияда бўлиб ўтган тадбир Амир Темур таваллудининг 679 йиллигига бағишланди\nИспания пойтахтида “Амир Темурнинг жаҳон тарихидаги ўрни” мавзуида семинар бўлиб ўтди. Соҳибқирон таваллудининг 679 йиллигига бағишланган ушбу тадбир мамлакатимизнинг Мадриддаги элчихонаси томонидан Сан-Пабло университети ҳузуридаги Ижтимоий тадқиқотлар институти билан ўзаро ҳамкорликда ташкил этилди. Унда Испаниянинг тарихчи олимлари, Сан-Пабло университетининг профессорлари, ўқитувчи ва талабалари қатнашди.\nЎзбекистонда жорий йилда умумхалқ байрами — Хотира ва қадрлаш куни «Жасорат, бурч, матонат» шиори остида кенг нишонланади.\nЧетверг, 09 Апрель 2015 11:02\nМаҳаллийлаштириш ва кооперациянинг самарали механизми\n“Ўзэкспомарказ”да Маданият, таълим, соғлиқни сақлаш ва ижтимоий муҳофаза масалалари комплексининг тармоқ саноат ярмаркаси ва кооперация биржаси бошланди.\nЧетверг, 09 Апрель 2015 11:01\nОлий Мажлис Қонунчилик палатасининг Фан, таълим, маданият ва спорт масалалари қўмитаси томонидан ташкил этилган давра суҳбатида таълим муассасаларида Ўзбекистон тарихини ўрганиш ва ўқитишнинг долзарб масалалари муҳокама қилинди.\nЧетверг, 09 Апрель 2015 10:59\nЧетверг, 09 Апрель 2015 10:57\n«Жиззах» МИЗ: Бир йўла уч корхона иш бошлади\nПрезидентимизнинг 2013 йил 18 мартда қабул қилинган “Жиззах” махсус индустриал зонасини барпо этиш тўғрисида”ги Фармони ижроси доирасида кеча мазкур ҳудудда умумий қиймати 12 миллион АҚШ долларилик учта қўшма корхона иш бошлади.\nЧетверг, 09 Апрель 2015 10:56\nЗамонавий технологиялар — муваффақият калити\nПойтахтимизда “Замонавий технологиялар — муваффақият калити” мавзуида тўқимачилик симпозиуми бўлиб ўтди.


“Пахтакор W” йирик ҳисобда мағлуб этилди - "Севинч"\n"Севинч" > Янгиликлар > Янгиликлар > “Пахтакор W” йирик ҳисобда мағлуб этилди\n“Севинч” бугун аёллар олий лигасининг дастлабки босқич сўнгги 18-тур учрашувини сафарда “Пахтакор W” жамоасига қарши ўтказди.\nУчрашув кутилганидек қизиқарли ва қарама-қарши курашларга бой тарзда кечди. Жамоамиз ўйин тақдирини илк бўлимдаёқ ҳал этиб қўйди.\nУчрашув бошидан катта ташаббусга эга бўлган футболчиларимиз, рақиб дарвозасини кетма-кет уч марта ишғол қилишди.\nДастлабки бўлимнинг 4-дақиқасида Гулзода Амирова ҳисоб очган бўлса, орадан беш дақиқа ўтиб, тажрибали футболчимиз Мафтуна Шойимова жаримадан ҳисобни яна бир тўпга оширди.\nУчрашувдаги учинчи голни ҳам 24-дақиқада Гулзода Амирова киритди, ушбу футболчимиз бугун дубл қайд этди. Унинг бу йилги чемпионатдаги урган голларининг сони 9тага етди.\nИккинчи бўлимда ҳам жамоамиз яна гол уришга кўплаб вазиятлар яратишди аммо дарвозани аниқ нишонга олиш ҳеч қайси футболчимизга насиб қилмади.\nШундай қилиб “Севинч” жорий чемпионатнинг дастлабки босқичини ғалаба билан якунлади.\nЭнди жамоамиз кучлилар қаторида чемпионатнинг иккинчи босқичида иштирокини давом эттиради.\nАёллар олий лигаси дастлабки босқич якуний жадвали\n1 СЎҒ-W 19 17 1 1 99 14 85 52\n2 БУН-W 20 16 2 2 91 13 78 50\n3 СЕВ 19 13 3 3 58 13 45 42\n4 МЕТ-W 20 8 6 6 38 30 8 30\n5 АГМК W 20 9 3 8 49 48 1 30\n6 НАВ-W 20 6 2 12 24 49 -24 20\n7 ПАХ-W 20 6 2 12 31 60 -29 20\n8 ЛОК-W 20 5 2 13 22 65 -48 17\n9 ҚЗҚ-G 19 3 2 14 19 54 -34 11\n10 БУХ-W 19 1 5 13 12 97 -80 8


Тожикистон ҳукумати соқоллилардан ҳадиксирамоқда\n22 октябр 2021, Тошкент вақти: 12:48\nТожикистонда ҳам соқол қўйганлар таъқибга учрамоқда.\nТожикистонда соқол қўйганларни тутиш кампанияси авжига чиқмоқда. Ана шундай ғайриоддий тадбир қурбони бўлганлардан бир нечатаси Озодлик мухбирига мурожат қилди. Улардан айримлари уйдан чиқишга қўрқиб қолганларини айтмоқдан. Мавзуни Гулнора Равшан давом этиради.\nСоқол қўйган эркакларни кўчада ушлаб, сўроқ-савол қилиш кампанияси шу йил сентябрида Рашт водийсида рўй берган қонли воқеадан сўнг бошланиб кетганини айтган суҳбатдошларимиздан бири Алишер мана бир ҳафтадирки уйидан ташқарига чиқишга юраги бетламайди.\nЛекин Алишер ўзининг “уй қамоғига” маҳкум бўлишига сабаб бўлган соқолини қиртишлаш ниятида эмас.\n- Чунки соқол қўйиш пайғамбаримиздан бизгача етиб келган суннат. Пайғамбаримиз Муҳаммад салоллоҳу алайҳи васаллам ҳадисларида қайсики имом суннатга кўпроқ амал қилса, жамоат намозларида у олдинга ўтиши кераклиги айтилган, дейди Сино туманидаги маҳалла масжидларининг бирида имомлик қиладиган Алишер.\nБошқа бир масжид имоми Маъруфи Одина ҳам бундан бир неча кун аввал Душанбе шаҳар ички ишлар бошқармаси ходимлари томонидан сўроққа тутилгани, сўроқ мавзуси унинг соқоли бўлганини айтади.\n- Мени идорасига олиб борган милиционерлар “Нега соқол қўйгансан. Бунинг маъноси нима”, деб тергади. Ваҳоланки, улар ўзлари соқол суннат эканини яхши билишади. Улар бизни жуда жиддий текширишларини айтишди. Милиционерлар Рашт водийсида содир бўлган воқеаларда асосан соқол қўйганлар айбдор эканини айтишди. Менимча бу воқеаларда ҳамма соқол қўйганларни бирдай айблаш нотўғридир. Биз мамлакатимизда тинчлик бўлиши тарафдоримиз, дейди милиционерлар ғалвиридан ўтган Ваҳдат туманидаги масжид имоми.\nТахминан саккиз соат ички ишлар бошқармаси идорасида ушлаб турилган имом Маъруфи Одина, ўзи тергов қилинаётган пайтда соқол қўйган яна ўнга яқин киши шу идорага олиб келинганини айтади.\nТожикистон ҳуқуқ-тартибот идора масъуллари эса шаҳар кўчаларида фуқароларни тутиш ва сўроқ савол қилишга оид ҳолатлар фақат соқол қўйгани билан боғлиқ эканига оид иддаоларни рад этмоқда.\nИчки ишлар вазирлиги расмийси Маҳмадулло Асадуллоев Озодлик билан суҳбатда соқол қўйганларни таъқиб қилишга оид ҳеч қандай буйруқ бўлмаганини, ҳуқуқ-тартибот ходимлари фақат шубҳали кишиларнигина тўхтатиб, унинг тақиқланган ташкилотларга аъзолиги эҳтимолларини текшираётганини таъкидлади.\n- Масалан, тақиқланган Салафия гуруҳига аъзоликда шубҳаланаётган кишилар текиширилмоқда. Уларни ҳар томонлама текшириш борасида буйруқ бўлган. Лекин шуни айтиш лозимки, сўроққа тутилган кишиларга нисбатан ҳеч бир ноқонуний ҳатти ҳаракатлар бўлган эмас, дея таъкидлади вазирлик расмийси Асадулло Маҳмадуллоев.\nБироқ милиция идорасида тергов қилинган Маъруфи Одина сўроқ пайтида ундан Салафияга алоқадорлиги ҳақида саволлар берилмаганини айтди.\nАснода ички ишлар вазирлиги расмийси Асадуллоев шу кунгача соқол қўйган неча киши ҳуқуқ-тартибот идоралари текширувидан ўтгани ва улардан неча киши жиноий жавобгарликка тортилгани борасида маълумот беришдан бош тортди.\nШу ўринда айтиш лозимки, Тожикистонда содир бўлган ва бўлаётган ҳар қандай воқеа, ҳодисалар ортидан, одатда, дастлаб ҳижобли аёллар ёки соқол қўйган эркакларни овлаш тадбирларни ўтказилади. Масжидлар эшикларига қулф солинади, ўсмирларга диний таълим бераётган муллалар ҳибсга олинади.\nБиргина Хатлон вилоятида ўтган бир ҳафта давомида икки юзга яқин болага диний таълим берган йигирмага яқин мулла маъмурий жавобгарликка тортилган.\nБу борада куни кеча Хатлон вилоят ички ишлар бошқармаси бошлиғи Абдураҳмон Бузмаков оммавий ахборот воситаларига маълум қилган эди.\nМустақил таҳлилчилар сўнги вақтлар мамлакатда диндорларга нисбатан босим кучаяётганидан гапиришмоқда.\n- Расмийларнинг мамлакатда исломийлашув жараёни тезлашаётганидан чўчиб, олиб бораётган бундай сиёсати акс-самара бериши мумкин. Бу босимлар туфайли диндорларнинг янада радикаллашувига олиб келиши табиий, дейди мустақил таҳлилчи Рашид Ғани Абдулло.\nШу ўринда айтиб ўтсак, Тожикистон дин қўмитасининг исми сир қолишини сўраган ходими, жорий йил охирига қадар мамлакатда соқол қўйиш тўғрисида янги қонун қабул қилинишини билдирди.\nМанбага кўра, янги қонунга кўра, тожикистонликлар узунлиги уч сантиметрдан ошмайдиган соқол қўйишлари лозим бўлади.


Қирғизистонда парламент бошқаруви истиқболи қандай? - BBC News O'zbek\nҚирғизистонда парламент бошқаруви истиқболи қандай?\nImage caption Қирғиз сиёсатчиларига кўра, Қирғизистонда президентлик бошқаруви ўзини оқламади\nҚирғизистон расмийларига кўра, мамлакатда президентлик бошқаруви ўзини оқламади ва шунинг учун парламент бошқаруви жорий этилиши керак.\n27 июнда Қирғизистонда умумхалқ референдуми ана шу мақсадда ташкил этилди.\nБироқ мамлакатда юз берган икки рангли инқилоб туфайли қудратдан кетказилган собиқ президентлар Асқар Акаев ва Қурманбек Бакиев ҳам парламент бошқаруви самарасига шубҳа билдиришди.\nКанадада ўтаётган ривожланган 20 давлат раҳбарлари саммитида гапирган Россия Президенти Дмитрий Медведев Қирғизистон учун парламент тизими заифлик қилишини айтди.\nЖаноб Медведев янги тизим экстремизмнинг кучайишига олиб келишидан хавотир билдирган.\n"Тартибни ўрнатиш учун куч етмаётгани, ҳукумат легитимлиги паст, уни дастаклаш эса кўплаб саволларни пайдо қилаётгани ҳисобга олинса, Қирғизистонда парламент модели қандай ишлашини мен унчалик тасаввур қила олмайман. Алалоқибат, бу тизим ҳукумат тепасига экстремист йўналишдаги кучларнинг келиши учун йўл очмасмикин? Ҳар ҳолда бу мени ташвишлантиради", деб айтди Президент Медведев.\nПрезидент ваколатларини чеклаб, мамлакат бошқарувида парламентга кенгроқ салоҳият берувчи сиёсий тизимга ўтилишини Марказий Осиё тарихида биринчи тажриба дейиш мумкин.\nДемократик ўзгаришларда нисбатан илғор, лекин муваффақиятлари у қадар ҳам самарали бўлмаган Қирғизистонда бу тизим не қадар ишлаб кета олади? Башоратлар қандай? Би-би-си ушбу саволлар билан ўзбекистонлик сиёсий таҳлилчи Камолиддин Раббимовга мурожаат этди.